Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί δημιουργίας του Ταμείου Ασύλου και Μετανάστευσης /* COM/2011/0751 τελικό - 2011/0366 (COD) */





ΑΙΤΙΟΛΟΓΙΚΗ ΕΚΘΕΣΗ 1. Πλαίσιο της προτασησ Οι πολιτικές σχετικά με τον χώρο ελευθερίας, ασφάλειας και δικαιοσύνης αναπτύσσονται σταθερά κατά τα τελευταία έτη. Η σημασία τους έχει επιβεβαιωθεί από το Πρόγραμμα της Στοκχόλμης[1] και το Σχέδιο Δράσης του[2], η εφαρμογή του οποίου αποτελεί στρατηγική προτεραιότητα για τα επόμενα πέντε έτη και καλύπτει τομείς όπως η μετανάστευση (νόμιμη μετανάστευση και ένταξη· άσυλο· παράνομη μετανάστευση και επαναπατρισμός), η ασφάλεια (πρόληψη και καταπολέμηση της τρομοκρατίας και του οργανωμένου εγκλήματος· αστυνομική συνεργασία) και η διαχείριση των εξωτερικών συνόρων (περιλαμβανομένης της πολιτικής για τις θεωρήσεις εισόδου), καθώς και η εξωτερική διάσταση αυτών των πολιτικών. Η Συνθήκη της Λισαβόνας παρέχει επίσης στην Ένωση τη δυνατότητα να επιδεικνύει μεγαλύτερη φιλοδοξία ως προς την αντιμετώπιση των καθημερινών ανησυχιών των πολιτών στον χώρο ελευθερίας, ασφάλειας και δικαιοσύνης. Το Πρόγραμμα της Στοκχόλμης αναγνωρίζει τόσο τις ευκαιρίες όσο και τις προκλήσεις που δημιουργεί η αυξημένη κινητικότητα προσώπων και επισημαίνει ότι η σωστή διαχείριση της μετανάστευσης μπορεί να είναι επωφελής για όλους τους εμπλεκόμενους φορείς. Το Ευρωπαϊκό Συμβούλιο αναγνώρισε επίσης ότι, στο πλαίσιο των σημαντικών δημογραφικών προκλήσεων τις οποίες θα αντιμετωπίσει η Ένωση στο μέλλον με την αύξηση της ζήτησης εργατικού δυναμικού, η εφαρμογή ευέλικτων μεταναστευτικών πολιτικών θα συμβάλει σημαντικά στην οικονομική ανάπτυξη και τις επιδόσεις της Ένωσης μακροπρόθεσμα. Στις 29 Ιουνίου 2001, η Επιτροπή εξέδωσε πρόταση για το επόμενο πολυετές δημοσιονομικό πλαίσιο για την περίοδο 2014-2020[3]: Προϋπολογισμός για την «Ευρώπη 2020». Όσον αφορά τις πολιτικές στον τομέα των εσωτερικών υποθέσεων, οι οποίες καλύπτουν την ασφάλεια, τη μετανάστευση και τη διαχείριση των εξωτερικών συνόρων, η Επιτροπή πρότεινε να απλουστευθεί η διάρθρωση των μέσων του τομέα δαπανών με τη μείωση του αριθμού των προγραμμάτων σε ένα σύστημα με δύο πυλώνες: ένα Ταμείο Ασύλου και Μετανάστευσης και ένα Ταμείο Εσωτερικής Ασφάλειας. Ο παρών κανονισμός θεσπίζει το Ταμείο Ασύλου και Μετανάστευσης, το οποίο βασίζεται στη διαδικασία δημιουργίας ικανοτήτων που έχει αναπτυχθεί με τη βοήθεια του Ευρωπαϊκού Ταμείου Προσφύγων[4], του Ευρωπαϊκού Ταμείου Ένταξης Υπηκόων Τρίτων Χωρών[5] και του Ευρωπαϊκού Ταμείου Επιστροφής[6] και την επεκτείνει, ώστε να καλύψει με σφαιρικότερο τρόπο τις διάφορες πτυχές της κοινής πολιτικής ασύλου και μετανάστευσης της Ένωσης, συμπεριλαμβανομένων δράσεων σε τρίτες χώρες ή σε σχέση με αυτές, οι οποίες εξυπηρετούν πρωτίστως τα συμφέροντα και τους στόχους της ΕΕ σε αυτούς τους τομείς πολιτικής, και λαμβάνει υπόψη τις νέες εξελίξεις. Στο πλαίσιο της διαμόρφωσης μιας κοινής πολιτικής ασύλου με στόχο να παρέχει το απαραίτητο καθεστώς σε κάθε υπήκοο τρίτης χώρας που ζητεί διεθνή προστασία και να διασφαλίζει την τήρηση της αρχής της μη επαναπροώθησης, όπως ορίζεται στη Συνθήκη για τη λειτουργία της Ευρωπαϊκής Ένωσης, είναι απαραίτητο, με βάση την αλληλεγγύη μεταξύ των κρατών μελών, να δημιουργηθούν μηχανισμοί εξισορρόπησης των προσπαθειών μεταξύ των κρατών μελών να υποδέχονται και να επιβαρύνονται με τις συνέπειες της υποδοχής προσώπων που χρήζουν διεθνούς προστασίας και εκτοπισμένων ανθρώπων. Το σύστημα περιλαμβάνει επίσης και μια ισχυρή συνιστώσα επανεγκατάστασης και μετεγκατάστασης. Μια καλά οργανωμένη πολιτική νόμιμης μετανάστευσης και οι αποτελεσματικότερες στρατηγικές μετανάστευσης, σύμφωνα με το Πρόγραμμα της Στοκχόλμης, υποστηριζόμενες από τα νομικά μέσα της Ένωσης, θα συμβάλουν αποφασιστικά στη διασφάλιση της μακροπρόθεσμης ανταγωνιστικότητας της Ένωσης και, σε τελική ανάλυση, στην επιβίωση του κοινωνικού μοντέλου της. Σε αυτήν τη βάση, η καλύτερη οικονομική και κοινωνική ένταξη των υπηκόων τρίτων χωρών οι οποίοι διαμένουν νόμιμα εξακολουθεί να αποτελεί το καθοριστικό στοιχείο για να αξιοποιηθούν στο έπακρο τα οφέλη της μετανάστευσης. Μια αποτελεσματική και βιώσιμη πολιτική επαναπατρισμού είναι ουσιώδες στοιχείο για τη σωστή διαχείριση ενός συστήματος μετανάστευσης στο εσωτερικό της Ένωσης. Αποτελεί επίσης αναγκαίο συμπλήρωμα μιας αξιόπιστης πολιτικής για τη νόμιμη μετανάστευση και το άσυλο καθώς και σημαντικό συστατικό της καταπολέμησης της παράνομης μετανάστευσης. Τα πρόσφατα γεγονότα στα ελληνοτουρκικά σύνορα και τη Νότια Μεσόγειο καταδεικνύουν επίσης πόσο σημαντικό είναι να διαθέτει η Ένωση μια σφαιρική προσέγγιση της μετανάστευσης, που να καλύπτει διάφορες πτυχές, όπως η ενισχυμένη διαχείριση των συνόρων και η διακυβέρνηση του Σένγκεν, η καλύτερα στοχευμένη νόμιμη μετανάστευση, η καλύτερη διάδοση βέλτιστων πρακτικών για την ένταξη των μεταναστών, ένα ενισχυμένο Κοινό Ευρωπαϊκό Σύστημα Ασύλου και μια πιο στρατηγική προσέγγιση των σχέσεων με τις τρίτες χώρες όσον αφορά τη μετανάστευση. 2. Αποτελέσματα των διαβουλεύσεων με τα ενδιαφερόμενα μέρη και εκτιμήση επιπτώσεων Σύμφωνα με τη μεγαλύτερη βαρύτητα που δίνεται στην αξιολόγηση ως εργαλείου χάραξης τεκμηριωμένων πολιτικών, η παρούσα πρόταση βασίζεται σε αποτελέσματα αξιολογήσεων, σε διαβουλεύσεις με τους ενδιαφερόμενους φορείς και σε εκτίμηση επιπτώσεων. Από αυτή την άποψη, ιδιαίτερη σημασία είχαν τα αποτελέσματα των εκθέσεων σχετικά με την εκ των υστέρων αξιολόγηση του Ευρωπαϊκού Ταμείου Προσφύγων για την περίοδο 2005-2007 και την ενδιάμεση αξιολόγηση της εφαρμογής του Ευρωπαϊκού Ταμείου Ένταξης Υπηκόων Τρίτων Χωρών για την περίοδο 2007-2009, καθώς και του Ευρωπαϊκού Ταμείου Επιστροφής για το 2008-2009. Οι εργασίες της προετοιμασίας των μελλοντικών χρηματοδοτικών μέσων για τις εσωτερικές υποθέσεις άρχισαν το 2010 και συνεχίστηκαν το 2011. Στο πλαίσιο αυτών των προπαρασκευαστικών εργασιών, τον Δεκέμβριο 2010 άρχισε η διενέργεια μιας μελέτης αξιολόγησης/εκτίμησης των επιπτώσεων, με τη βοήθεια ενός εξωτερικού συμβαλλόμενου. Η μελέτη ολοκληρώθηκε τον Ιούλιο του 2011 και συγκέντρωσε τα διαθέσιμα αποτελέσματα της αξιολόγησης για τα υφιστάμενα χρηματοδοτικά μέσα και τεκμηρίωσε τα προβλήματα, τους στόχους και τις επιλογές πολιτικής, συμπεριλαμβανομένης της πιθανής επίπτωσής τους, που εξετάστηκαν στην εκτίμηση επιπτώσεων. Βασιζόμενη σε αυτή τη μελέτη, η Επιτροπή συνέταξε έκθεση εκτίμησης επιπτώσεων για την οποία η επιτροπή εκτίμησης επιπτώσεων διατύπωσε γνώμη στις 9 Σεπτεμβρίου 2011. Η εκτίμηση επιπτώσεων λαμβάνει υπόψη τα αποτελέσματα μιας ειδικής επιγραμμικής δημόσιας διαβούλευσης για το μέλλον της χρηματοδότησης των εσωτερικών υποθέσεων. Η διαβούλευση πραγματοποιήθηκε από τις 5 Ιανουαρίου έως τις 20 Μαρτίου 2011 και ήταν ανοικτή για όλους τους ενδιαφερόμενους φορείς. Συνολικά ελήφθησαν 115 απαντήσεις από άτομα και οργανώσεις, οι οποίες περιλαμβάνουν και 8 έγγραφα με τοποθετήσεις. Οι συμμετοχές στη διαδικασία διαβούλευσης προέρχονταν από τα κράτη μέλη καθώς και από τρίτες χώρες. Τον Απρίλιο του 2011, σε διάσκεψη με θέμα «Το μέλλον της χρηματοδότησης της ΕΕ για τις εσωτερικές υποθέσεις με μια νέα ματιά» συμμετείχαν οι βασικοί φορείς (κράτη μέλη, διεθνείς οργανισμοί, οργανώσεις της κοινωνίας των πολιτών κλπ.), στους οποίους δόθηκε η δυνατότητα να ανταλλάξουν απόψεις για το μέλλον της χρηματοδότησης της Ένωσης για τις εσωτερικές υποθέσεις. Η διάσκεψη επικύρωσε και το αποτέλεσμα της καταγραφής της κατάστασης και της δημόσιας διαβούλευσης. Το μέλλον της χρηματοδότησης της Ένωσης για τις εσωτερικές υποθέσεις θίχτηκε και συζητήθηκε με τους θεσμικούς φορείς σε αρκετές περιπτώσεις, όπως σε ένα άτυπο γεύμα εργασίας κατά τη διάρκεια του Συμβουλίου Υπουργών ΔΕΥ της 21ης Ιανουαρίου 2011, σε άτυπο πρόγευμα με τους πολιτικούς συντονιστές του Ευρωπαϊκού Κοινοβουλίου στις 26 Ιανουαρίου 2011, στην ακρόαση της επιτρόπου Malmström ενώπιον της επιτροπής SURE του Κοινοβουλίου στις 10 Μαρτίου 2011, και κατά την ανταλλαγή απόψεων μεταξύ του Γενικού Διευθυντή της ΓΔ Εσωτερικών Υποθέσεων και της επιτροπής LIBE του Κοινοβουλίου στις 17 Μαρτίου 2011. Ειδικές συμβουλές εμπειρογνωμόνων για το μέλλον των χρηματοδοτικών μέσων στον τομέα του ασύλου και της μετανάστευσης δόθηκαν κατά τις συζητήσεις στην επιτροπή μετανάστευσης και ασύλου της 22ας Φεβρουαρίου 2011, στη συνεδρίαση του δικτύου των εθνικών σημείων επαφής για τη μετανάστευση στις 15 Μαρτίου 2011, στη συνεδρίαση της επιτροπής επαφής σχετικά με την οδηγία για την επιστροφή της 18ης Μαρτίου 2011 και στη συνεδρίαση της ομάδας εργασίας υψηλού επιπέδου για τη μετανάστευση και το άσυλο στις 27 Απριλίου 2011. Επιπλέον, εξετάστηκαν τεχνικά θέματα σε σχέση με την εφαρμογή του μελλοντικού χρηματοδοτικού μέσου στον τομέα του ασύλου και της μετανάστευσης βάσει γραπτής διαβούλευσης, του Απριλίου 2011, με εμπειρογνώμονες των κρατών μελών στο πλαίσιο της κοινής επιτροπής για το γενικό πρόγραμμα αλληλεγγύης και διαχείρισης των μεταναστευτικών ροών («επιτροπή SOLID»). Οι ανωτέρω διαβουλεύσεις, διασκέψεις και συζητήσεις εμπειρογνωμόνων επιβεβαίωσαν την ύπαρξη γενικής συμφωνίας μεταξύ των βασικών ενδιαφερόμενων φορέων ως προς την ανάγκη να διευρυνθεί το πεδίο δράσης για τη χρηματοδότηση της Ένωσης στον τομέα του ασύλου και της μετανάστευσης, και όσον αφορά την εξωτερική της διάσταση, και την ανάγκη να καταβληθεί προσπάθεια για μεγαλύτερη απλούστευση των μηχανισμών εφαρμογής και μεγαλύτερη ευελιξία, ιδίως για την αντιμετώπιση έκτακτων καταστάσεων. Στον τομέα του ασύλου και της μετανάστευσης, οι εμπλεκόμενοι φορείς έκριναν ότι οι βασικές θεματικές προτεραιότητες έχουν ήδη καθοριστεί από το Πρόγραμμα της Στοκχόλμης και το σχέδιο δράσης. Υπήρχε ευρεία συναίνεση να μειωθεί ο αριθμός των χρηματοδοτικών μέσων σε ένα σύστημα δύο Ταμείων, υπό την προϋπόθεση ότι αυτό θα επέφερε πράγματι την απλούστευση. Συμφώνησαν επίσης ότι είναι αναγκαίο να υπάρχει ένας ευέλικτος μηχανισμός αντίδρασης σε έκτακτες καταστάσεις, ώστε να είναι η Ένωση σε θέση να αντιδρά γρήγορα και αποτελεσματικά σε καταστάσεις κρίσης σε σχέση με τη μετανάστευση και την ασφάλεια. Η επιμερισμένη διαχείριση με κατεύθυνση τον πολυετή προγραμματισμό και τον καθορισμό κοινών στόχων στο επίπεδο της Ένωσης θεωρήθηκε γενικά η κατάλληλη μέθοδος διαχείρισης για όλες τις δαπάνες στον τομέα των εσωτερικών υποθέσεων, μολονότι οι μη κυβερνητικές οργανώσεις είχαν την άποψη ότι θα έπρεπε επίσης να συνεχιστεί και η άμεση διαχείριση. Οι ενδιαφερόμενοι φορείς υποστήριξαν επίσης την αναβάθμιση του ρόλου των οργανισμών εσωτερικών υποθέσεων για να ενισχυθεί η συνεργασία και να αυξηθούν οι συνέργειες. 3. Νομικά στοιχεία της πρότασης Το δικαίωμα δράσης απορρέει από το άρθρο 3 παράγραφος 2 της Συνθήκης για την Ευρωπαϊκή Ένωση το οποίο αναφέρει ότι «η Ένωση παρέχει στους πολίτες της χώρο ελευθερίας, ασφάλειας και δικαιοσύνης χωρίς εσωτερικά σύνορα, στον οποίο εξασφαλίζεται η ελεύθερη κυκλοφορία των προσώπων σε συνδυασμό με κατάλληλα μέτρα όσον αφορά τους ελέγχους στα εξωτερικά σύνορα, το άσυλο, τη μετανάστευση και την πρόληψη και καταστολή της εγκληματικότητας». Η δράση της Ένωσης αιτιολογείται βάσει των στόχων που ορίζει το άρθρο 67 της Συνθήκης για τη λειτουργία της Ένωσης (εφεξής η «Συνθήκη»), το οποίο καθορίζει τα μέσα τα οποία συνιστούν τον χώρο ελευθερίας, ασφάλειας και δικαιοσύνης. Ο κανονισμός βασίζεται στις νομικές βάσεις του Τίτλου V της Συνθήκης για τον χώρο ελευθερίας, ασφάλειας και δικαιοσύνης, συγκεκριμένα στα άρθρα 78 παράγραφος 2 και 79 παράγραφοι 2 και 4 που αποτελούν τη νομική βάση της δράσης της Ένωσης στον τομέα του ασύλου, της μετανάστευσης, της διαχείρισης των μεταναστευτικών ροών, της δίκαιης μεταχείρισης των υπηκόων τρίτων χωρών που διαμένουν νόμιμα στα κράτη μέλη, της καταπολέμησης της παράνομης μετανάστευσης και της εμπορίας ανθρώπων, και μέσω της συνεργασίας με τρίτες χώρες. Τα άρθρα αυτά συνιστούν συμβατές νομικές βάσεις σε σχέση με τη θέση του Ηνωμένου Βασιλείου, της Ιρλανδίας και της Δανίας όσον αφορά τους τομείς τους οποίους καλύπτουν, προβλέποντας συμβατούς κανόνες ψηφοφορίας στο Συμβούλιο. Επιπλέον, για κάθε έναν από αυτούς εφαρμόζεται η συνήθης νομοθετική διαδικασία. Εφιστάται επίσης η προσοχή στο άρθρο 80 της Συνθήκης το οποίο επισημαίνει ότι αυτές οι πολιτικές της Ένωσης και η εφαρμογή τους διέπονται από την αρχή της αλληλεγγύης και της δίκαιης κατανομής ευθυνών μεταξύ των κρατών μελών, μεταξύ άλλων και στο οικονομικό επίπεδο. Συνολικά, η προστιθέμενη αξία των παρεμβάσεων της Ένωσης σε αυτό τον τομέα είναι προφανής σε σύγκριση με τη μεμονωμένη δράση των κρατών μελών. Η Ευρωπαϊκή Ένωση βρίσκεται σε καλύτερη θέση από τα κράτη μέλη να παρέχει ένα πλαίσιο για την εκδήλωση της αλληλεγγύης της Ένωσης στη διαχείριση των μεταναστευτικών ροών. Η προβλεπόμενη από τον παρόντα κανονισμό χρηματοδοτική στήριξη συμβάλλει ιδίως στην ενίσχυση των εθνικών και ευρωπαϊκών ικανοτήτων σε αυτό τον τομέα. Γι' αυτόν τον λόγο, σκοπός του παρόντος κανονισμού, μεταξύ άλλων, είναι να ενισχύσει και να αναπτύξει το Κοινό Ευρωπαϊκό Σύστημα Ασύλου, να ενισχύσει την αλληλεγγύη και την κατανομή ευθυνών μεταξύ των κρατών μελών, ιδίως προς τα κράτη μέλη που πλήττονται περισσότερο από τις μεταναστευτικές ροές και τους αιτούντες άσυλο, να ενθαρρύνει την ανάπτυξη ενεργητικών στρατηγικών μετανάστευσης συναφών και υποστηρικτικών προς τη διαδικασία ένταξης των υπηκόων τρίτων χωρών και να προωθήσει την ένταξη υπηκόων τρίτων χωρών δίνοντας ιδιαίτερη βαρύτητα στο τοπικό και περιφερειακό επίπεδο των κρατών μελών, να αναβαθμίσει τις ικανότητες των κρατών μελών να προωθούν δίκαιες και αποτελεσματικές στρατηγικές επαναπατρισμού και να στηρίζουν την ανάπτυξη εταιρικών σχέσεων και συνεργασίας με τρίτες χώρες. Είναι, εντούτοις, πλήρως παραδεκτό ότι οι παρεμβάσεις πρέπει να πραγματοποιούνται στο κατάλληλο επίπεδο και ο ρόλος της Ένωσης δεν πρέπει να υπερβαίνει το αναγκαίο. Όπως κατέδειξε η επανεξέταση του προϋπολογισμού, ο «προϋπολογισμός της ΕΕ πρέπει να χρησιμοποιείται για τη χρηματοδότηση δημόσιων αγαθών της Ένωσης, δράσεων τις οποίες δεν μπορούν να χρηματοδοτήσουν τα ίδια τα κράτη μέλη και οι περιφέρειες, ή όταν μπορεί να εξασφαλίσει καλύτερα αποτελέσματα»[7]. 4. Δημοσιονομική επίπτωση Η πρόταση της Επιτροπής για ένα πολυετές δημοσιονομικό πλαίσιο προτείνει τη διάθεση ποσού 3.869 εκατ. ευρώ (σε τρέχουσες τιμές) για το Ταμείο Ασύλου και Μετανάστευσης για την περίοδο 2014-2020. Ενδεικτικά, ποσοστό άνω του 80% αυτού του ποσού (3.232 εκατ. ευρώ) θα πρέπει να χρησιμοποιηθεί για εθνικά προγράμματα των κρατών μελών, ενώ 637 εκατ. ευρώ θα πρέπει να υπόκεινται σε κεντρική διαχείριση από την Επιτροπή για τη χρηματοδότηση δράσεων της Ένωσης, για επείγουσα βοήθεια, το Ευρωπαϊκό Δίκτυο Μετανάστευσης, τεχνική βοήθεια και για την εκτέλεση ειδικών επιχειρησιακών καθηκόντων από τους οργανισμούς της Ένωσης. εκατ. ευρώ (τρέχουσες τιμές) Ταμείο Ασύλου και Μετανάστευσης || 3.869 Εθνικά προγράμματα || 3.232 Κεντρική διαχείριση || 637 5. Βασικά στοιχεία της προτασησ 5.1. Πόροι για τα κράτη μέλη Το σημαντικότερο μέρος των διαθέσιμων πόρων του Ταμείου θα διατίθεται μέσω εθνικών προγραμμάτων των κρατών μελών που καλύπτουν το σύνολο της περιόδου 2014-2020. Γι' αυτό τον σκοπό, το ποσό των πόρων που θα διατεθούν στα κράτη μέλη στο πλαίσιο του Ταμείου θα αποτελείται από ένα βασικό ποσό και ένα μεταβλητό ποσό. Μετά την ενδιάμεση επανεξέταση, μπορεί να χορηγηθεί συμπληρωματικό ποσό από το οικονομικό έτος 2018. 5.1.1. Βασικό ποσό Το βασικό ποσό καθορίζεται βάσει των τελευταίων διαθέσιμων στατιστικών δεδομένων που αφορούν τις μεταναστευτικές ροές, όπως ο αριθμός των πρώτων αιτήσεων ασύλου, των θετικών αποφάσεων για τη χορήγηση του καθεστώτος πρόσφυγα ή επικουρικής προστασίας, ο αριθμός προσφύγων που έχουν επανεγκατασταθεί, ο αριθμός και οι ροές νομίμως διαμενόντων υπηκόων τρίτων χωρών, ο αριθμός αποφάσεων επαναπατρισμού που λαμβάνουν οι εθνικές αρχές και ο αριθμός επαναπατρισμών που έχουν πραγματοποιηθεί[8]. Τα δεδομένα αυτά είναι τα ίδια με αυτά που χρησιμοποιούνταν μέχρι τώρα για τον υπολογισμό των πιστώσεων του Ευρωπαϊκού Ταμείου Προσφύγων, του Ευρωπαϊκού Ταμείου Ένταξης Υπηκόων Τρίτων Χωρών και του Ευρωπαϊκού Ταμείου Επιστροφής. Για να εξασφαλιστεί κρίσιμη μάζα για την εφαρμογή εθνικών προγραμμάτων, προστίθεται σε κάθε κράτος μέλος ελάχιστο ποσό 5 εκατ. ευρώ. Τα βασικά ποσά που διατίθενται σε κάθε κράτος μέλος θα χρησιμεύουν ως βάση για την έναρξη του πολιτικού διαλόγου και, στη συνέχεια, του πολυετούς προγραμματισμού για τη στήριξη, αφενός, ενός περιορισμένου αριθμού υποχρεωτικών στόχων της Ένωσης (π.χ. ενίσχυση για τη δημιουργία Κοινού Ευρωπαϊκού Συστήματος Ασύλου για τη διασφάλιση της αποτελεσματικής και ενιαίας εφαρμογής του κεκτημένου της Ένωσης για το άσυλο ή την ανάπτυξη ενός προγράμματος υποβοηθούμενης εθελοντικής επιστροφής, που συμπεριλαμβάνει μια συνιστώσα για την επανένταξη) και, αφετέρου, για την αντιμετώπιση των ειδικών αναγκών του κάθε κράτους μέλους. 5.1.2. Μεταβλητό ποσό Το μεταβλητό ποσό θα κατανέμεται βάσει του προαναφερθέντος πολιτικού διαλόγου στα κράτη μέλη που επιθυμούν να εργαστούν στους επιχειρησιακούς τομείς οι οποίοι εξαρτώνται από την πολιτική δέσμευση και προθυμία τους να δράσουν, ή την ικανότητα τους να συνεργαστούν με άλλα κράτη μέλη. Αυτό θα αφορά την υλοποίηση ειδικών δράσεων, όπως η κοινή επεξεργασία αιτήσεων ασύλου, οι κοινές επιχειρήσεις επαναπατρισμού, η δημιουργία κοινών κέντρων μεταναστών, καθώς και την εφαρμογή των ενεργειών επανεγκατάστασης και μετεγκατάστασης. Όσον αφορά την επανεγκατάσταση, τα κράτη μέλη θα εισπράττουν χρηματοοικονομικά κίνητρα (κατ' αποκοπή ποσά) κάθε δύο έτη βάσει των δεσμεύσεών τους μετά τον καθορισμό κοινών προτεραιοτήτων της Ένωσης για την επανεγκατάσταση. Αυτά θα είναι αποτέλεσμα μιας πολιτικής διαδικασίας στην οποία θα συμμετέχουν ιδίως το Ευρωπαϊκό Κοινοβούλιο και το Συμβούλιο και θα αντανακλά τις πολιτικές εξελίξεις σε πολιτικό επίπεδο και στο επίπεδο της Ένωσης. Αυτά τα χρηματοοικονομικά κίνητρα πρέπει να συμβάλλουν στην επίτευξη δύο στόχων: ενός ποσοτικού, της ουσιαστικής αύξησης του αριθμού μετεγκαταστάσεων που είναι σήμερα υπερβολικά χαμηλός, και ενός ποιοτικού στόχου, της ενίσχυσης της ευρωπαϊκής διάστασης μέσω της εφαρμογής καθορισμένων και δυναμικών κοινών προτεραιοτήτων της Ένωσης για τη μετεγκατάσταση. Επιπλέον, βάσει παρόμοιας διαδικασίας ανάληψης δεσμεύσεων και σε τακτά διαστήματα, τα κράτη μέλη θα εισπράττουν χρηματοοικονομικά κίνητρα (κατ' αποκοπή ποσά) για μετεγκατάσταση δικαιούχων που τυγχάνουν διεθνούς προστασίας. 5.1.3. Ενδιάμεση χορήγηση Μέρος των διαθέσιμων πόρων θα φυλάσσεται για ενδιάμεση επανεξέταση. Με τον τρόπο αυτό θα είναι, αφενός, δυνατό να διατίθενται συμπληρωματικά ποσά στα κράτη μέλη όπου παρατηρούνται σημαντικές αλλαγές των μεταναστευτικών ροών και ειδικές ανάγκες όσον αφορά τα συστήματα ασύλου και υποδοχής τους και, αφετέρου, να διατίθενται συμπληρωματικά ποσά σε εκείνα τα κράτη μέλη που είναι πρόθυμα να υλοποιήσουν ειδικές δράσεις. Αυτό μπορεί να αναθεωρείται ανάλογα με τις πλέον πρόσφατες πολιτικές εξελίξεις. 5.2. Οργανισμοί της Ένωσης Για να αξιοποιήσει αποτελεσματικότερα την ικανότητα και την εξειδικευμένη γνώση των αρμόδιων οργανισμών της Ένωσης στον τομέα των εσωτερικών υποθέσεων, η Επιτροπή προτίθεται επίσης να κάνει χρήση της δυνατότητας που παρέχει ο δημοσιονομικός κανονισμός[9] για ανάθεση, εντός του πλαισίου των πόρων που διατίθενται βάσει του παρόντος κανονισμού, της εκτέλεσης ειδικών καθηκόντων σε παρόμοιους οργανισμούς, στο πλαίσιο των αποστολών τους και συμπληρωματικά προς τα προγράμματα εργασίας τους. Αναφορικά με καθήκοντα που καλύπτονται από τον παρόντα κανονισμό, αυτό αφορά ιδίως την Ευρωπαϊκή Υπηρεσία Υποστήριξης για Θέματα Ασύλου (EASO) και τον Ευρωπαϊκό Οργανισμό για τη Διαχείριση της Ευρωπαϊκής Συνεργασίας στα Εξωτερικά Σύνορα των κρατών μελών της Ευρωπαϊκής Ένωσης (Οργανισμός Frontex) για δραστηριότητες εντός και εκτός της ΕΕ για τις οποίες απαιτείται η επιχειρησιακή πραγματογνωμοσύνη σε θέματα που συνδέονται με το άσυλο και την παράνομη μετανάστευση, αντίστοιχα. 5.3. Δράσεις σε τρίτες χώρες ή σε σχέση με τρίτες χώρες Το παρόν Ταμείο στηρίζει δράσεις που εξυπηρετούν πρωτίστως τα συμφέροντα της Ένωσης, έχουν άμεσο αντίκτυπο στην Ένωση και τα κράτη μέλη της και εξασφαλίζουν την αναγκαία συνέχεια με τις δραστηριότητες που υλοποιούνται στο έδαφος της Ένωσης. Οι δράσεις που έχουν άμεσα αναπτυξιακό προσανατολισμό δεν χρηματοδοτούνται από το παρόν Ταμείο. Κατά την υλοποίηση αυτών των δράσεων, επιδιώκεται πλήρης συνέπεια με τις αρχές και τους γενικούς στόχους της εξωτερικής δράσης της Ένωσης σε σχέση με την εν λόγω χώρα ή περιοχή. 2011/0366 (COD) Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ περί δημιουργίας του Ταμείου Ασύλου και Μετανάστευσης ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 78 παράγραφος 2 και 79 παράγραφοι 2 και 4, Έχοντας υπόψη την πρόταση της Ευρωπαϊκής Επιτροπής, Κατόπιν διαβιβάσεως του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[10], Έχοντας υπόψη τη γνώμη της Επιτροπής των Περιφερειών[11], Αποφασίζοντας σύμφωνα με τη συνήθη νομοθετική διαδικασία, Εκτιμώντας τα ακόλουθα: (1) Ο στόχος της Ένωσης για τη δημιουργία ενός χώρου ελευθερίας, ασφάλειας και δικαιοσύνης πρέπει να επιτευχθεί, μεταξύ άλλων, με κοινά μέτρα που δημιουργούν το πλαίσιο μιας πολιτικής για το άσυλο και τη μετανάστευση, βασισμένης στην αλληλεγγύη μεταξύ των κρατών μελών, η οποία είναι δίκαιη έναντι των τρίτων χωρών και των υπηκόων τους. Η σύνοδος του Ευρωπαϊκού Συμβουλίου της 2ας Δεκεμβρίου 2009 αναγνώρισε την ανάγκη να υπάρξει μεγαλύτερη ευελιξία και συνέπεια κατά τη χορήγηση χρηματοδοτικών πόρων στο εσωτερικό της Ένωσης, και ως προς το πεδίο εφαρμογής και ως προς τη δυνατότητα εφαρμογής, για τη στήριξη των πολιτικών εξελίξεων στον τομέα του ασύλου και της μετανάστευσης. (2) Για να συμβάλει στην ανάπτυξη της κοινής πολιτικής της Ένωσης σε θέματα ασύλου και μετανάστευσης και στην ενίσχυση του χώρου ελευθερίας, ασφάλειας και δικαιοσύνης, με βάση την εφαρμογή των αρχών της αλληλεγγύης και του επιμερισμού ευθυνών μεταξύ των κρατών μελών και της συνεργασίας με τρίτες χώρες, ο παρών κανονισμός πρέπει να θεσπίσει το Ταμείο Ασύλου και Μετανάστευσης (εφεξής το «Ταμείο»). (3) Το Ταμείο, πρέπει να εκφράζει την αλληλεγγύη μέσω χρηματοδοτικής συνδρομής στα κράτη μέλη. Πρέπει να στηρίζει την αποτελεσματική διαχείριση των μεταναστευτικών ροών προς την Ένωση στους τομείς στους οποίους η δράση της Ένωσης έχει τη μέγιστη προστιθέμενη αξία, ιδίως μέσω του επιμερισμού αρμοδιοτήτων μεταξύ των κρατών μελών και της ενίσχυσης της συνεργασίας με τρίτες χώρες. (4) Για να διασφαλιστεί μια ενιαία και υψηλής ποιότητας πολιτική ασύλου και να εφαρμοστούν υψηλότερα πρότυπα διεθνούς προστασίας, το Ταμείο θα πρέπει να συμβάλει στην αποτελεσματική λειτουργία του Κοινού Ευρωπαϊκού Συστήματος Ασύλου, το οποίο περιλαμβάνει μέτρα που συνδέονται με την πολιτική, τη νομοθεσία, τη δημιουργία ικανοτήτων, τη δράση στο πλαίσιο συνεργασίας με άλλα κράτη μέλη, τους οργανισμούς της Ένωσης και τρίτες χώρες. (5) Πρέπει να στηριχθούν και να βελτιωθούν οι προσπάθειες των κρατών μελών για την πλήρη και ορθή εφαρμογή του κεκτημένου της Ένωσης σε θέματα ασύλου, ιδίως για την παροχή των κατάλληλων όρων υποδοχής στους αιτούντες άσυλο, τους εκτοπισμένους και τους δικαιούχους διεθνούς προστασίας, για να διασφαλιστεί ο σωστός καθορισμός του ατομικού καθεστώτος, σύμφωνα με την οδηγία 2004/83/ΕΚ του Συμβουλίου, της 29ης Απριλίου 2004, για τη θέσπιση ελάχιστων απαιτήσεων για την αναγνώριση και το καθεστώς των υπηκόων τρίτων χωρών ή των απάτριδων ως προσφύγων ή ως προσώπων που χρήζουν διεθνούς προστασίας για άλλους λόγους και το περιεχόμενο της παρεχόμενης προστασίας[12], να εφαρμόζονται δίκαιες και αποτελεσματικές διαδικασίες ασύλου και να προωθηθεί η ορθή πρακτική στον τομέα του ασύλου, έτσι ώστε να προστατεύονται τα δικαιώματα των προσώπων που ζητούν διεθνή προστασία και να καταστεί αποτελεσματική η λειτουργία των συστημάτων ασύλου των κρατών μελών. (6) Το Ταμείο πρέπει επίσης να είναι σε θέση να παρέχει επαρκή στήριξη στις κοινές προσπάθειες των κρατών μελών να εντοπίζουν, να ανταλλάσσουν και να προωθούν βέλτιστες πρακτικές και να δημιουργούν αποτελεσματικούς μηχανισμούς συνεργασίας, με στόχο να βελτιωθεί η ποιότητα της διαδικασίας λήψης αποφάσεων στο πλαίσιο του Ενιαίου Ευρωπαϊκού Συστήματος Ασύλου. (7) Το παρόν Ταμείο πρέπει να συμπληρώνει και να ενισχύει τις δραστηριότητες της Ευρωπαϊκής Υπηρεσίας Υποστήριξης για Θέματα Ασύλου (EASO), ) που ιδρύθηκε με τον κανονισμό (ΕΕ) αριθ. 439/2010 του Ευρωπαϊκού Κοινοβουλίου και του Συμβουλίου της 19ης Μαΐου 2010,[13] με στόχο να συντονίζει την πρακτική συνεργασία μεταξύ των κρατών μελών σε θέματα ασύλου, να στηρίζει τα κράτη μέλη που υφίστανται ιδιαίτερη πίεση στα συστήματα ασύλου τους και να συμβάλει στην εφαρμογή του Ενιαίου Ευρωπαϊκού Συστήματος Ασύλου. (8) Το Ταμείο πρέπει να στηρίζει τις προσπάθειες της Ένωσης και των κρατών μελών να βελτιώσουν την ικανότητα των κρατών μελών να αναπτύσσουν, να παρακολουθούν και να αξιολογούν τις πολιτικές τους σε θέματα ασύλου σύμφωνα με τις υποχρεώσεις τους βάσει της ισχύουσας και μελλοντικής νομοθεσίας της Ένωσης. (9) Το Ταμείο πρέπει επίσης να στηρίζει τις προσπάθειες που καταβάλλουν τα κράτη μέλη να παρέχουν διεθνή προστασία και βιώσιμη λύση στο έδαφός τους στους πρόσφυγες και στους εκτοπισμένους που κρίνονται επιλέξιμοι για επανεγκατάσταση από την Ύπατη Αρμοστεία των Ηνωμένων Εθνών για τους Πρόσφυγες (UNHCR), όπως η εκτίμηση των αναγκών επανεγκατάστασης και μεταφοράς των εν λόγω προσώπων στο έδαφός τους, με στόχο να τους παρέχουν ένα ασφαλές νομικό καθεστώς και να προωθούν την αποτελεσματική ένταξή τους. (10) Το Ταμείο θα πρέπει να στηρίζει ενέργειες επιμερισμού της επιβάρυνσης μέσω της μεταφοράς αιτούντων και δικαιούχων διεθνούς προστασίας από ένα κράτος μέλος σε άλλο. (11) Οι εταιρικές σχέσεις και η συνεργασία με τρίτες χώρες για την εξασφάλιση της σωστής διαχείρισης των εισροών προσώπων αιτούντων άσυλο ή άλλες μορφές διεθνούς προστασίας αποτελούν βασική συνιστώσα της πολιτικής ασύλου της Ένωσης. Για να παρέχει πρόσβαση στη διεθνή προστασία και βιώσιμες λύσεις σε όσο το δυνατό πιο έγκαιρο στάδιο, και μέσω της ανάπτυξης προγραμμάτων περιφερειακής προστασίας,[14] το Ταμείο θα πρέπει να περιλαμβάνει μια ισχυρή συνιστώσα της Ένωσης για την επανεγκατάσταση. (12) Για να βελτιωθεί και να ενισχυθεί η διαδικασία ένταξης στις ευρωπαϊκές κοινωνίες, το Ταμείο οφείλει να διευκολύνει τη νόμιμη μετανάστευση στην Ένωση, σύμφωνα με τις οικονομικές και κοινωνικές ανάγκες των κρατών μελών, και προβλέπει την προετοιμασία της διαδικασίας ένταξης ήδη στη χώρα καταγωγής των υπηκόων τρίτων χωρών οι οποίοι έρχονται στην Ένωση. (13) Για να είναι αποτελεσματικό και να επιτύχει τη μέγιστη προστιθέμενη αξία, το Ταμείο πρέπει να ακολουθεί μια περισσότερο στοχευμένη προσέγγιση, στηρίζοντας τις συνεπείς στρατηγικές που είναι ειδικά σχεδιασμένες για την προώθηση της ένταξης υπηκόων τρίτων χωρών σε τοπικό ή/και περιφερειακό επίπεδο. Οι στρατηγικές αυτές πρέπει να εφαρμόζονται κυρίως από τοπικές ή περιφερειακές αρχές και μη κρατικούς φορείς, χωρίς ωστόσο να αποκλείονται οι εθνικές αρχές, εάν αυτό επιβάλλεται από την ειδική διοικητική οργάνωση του κράτους μέλους. Οι οργανισμοί εφαρμογής πρέπει να επιλέγουν από ένα φάσμα διαθέσιμων μέτρων εκείνα που είναι καταλληλότερα για την ειδική κατάστασή τους. (14) Το πεδίο των μέτρων ένταξης πρέπει επίσης να περιλαμβάνει τους πρόσφυγες, τους αιτούντες άσυλο ή πρόσωπα στα οποία παρέχονται άλλες μορφές διεθνούς προστασίας, με στόχο να διασφαλιστεί μια συνολική προσέγγιση της ενσωμάτωσης, λαμβάνοντας υπόψη τις ιδιαιτερότητες αυτών των ομάδων στόχων. (15) Για να διασφαλιστεί η συνοχή της αντιμετώπισης του ζητήματος της ένταξης υπηκόων τρίτων χωρών από την Ευρωπαϊκή Ένωση, οι χρηματοδοτούμενες από το παρόν Ταμείο δράσεις πρέπει να είναι ειδικές και συμπληρωματικές προς τις δράσεις που χρηματοδοτούνται από το Ευρωπαϊκό Κοινωνικό Ταμείο. Σε αυτό το πλαίσιο, πρέπει να ζητηθεί από τις αρχές των κρατών μελών που είναι αρμόδιες για την εφαρμογή του παρόντος Ταμείου να δημιουργήσουν μηχανισμούς συνεργασίας και συντονισμού με τις οριζόμενες από τα κράτη μέλη διαχειριστικές αρχές των παρεμβάσεων του Ευρωπαϊκού Κοινωνικού Ταμείου. (16) Το Ταμείο οφείλει να στηρίζει τα κράτη μέλη να χαράζουν στρατηγικές για την οργάνωση της νόμιμης μετανάστευσης, τη βελτίωση της ικανότητάς τους να αναπτύσσουν, να εφαρμόζουν, να παρακολουθούν και να αξιολογούν γενικά όλες τις στρατηγικές, τις πολιτικές και τα μέτρα σε θέματα μετανάστευσης και ένταξης για τους υπηκόους τρίτων χωρών, περιλαμβανομένων των νομικών πράξεων της Ένωσης. Το Ταμείο πρέπει επίσης να στηρίζει την ανταλλαγή πληροφοριών και βέλτιστων πρακτικών και τη συνεργασία μεταξύ των διαφόρων διοικητικών υπηρεσιών καθώς και με άλλα κράτη μέλη. (17) Η Ένωση πρέπει να συνεχίσει και να διευρύνει τη χρήση των εταιρικών σχέσεων κινητικότητας ως το κύριο στρατηγικό, γενικό και μακροπρόθεσμο πλαίσιο συνεργασίας για τη διαχείριση της μετανάστευσης με τρίτες χώρες. Το Ταμείο πρέπει να στηρίζει δραστηριότητες στο πλαίσιο των εταιρικών σχέσεων κινητικότητας που υλοποιούνται είτε στην Ένωση είτε σε τρίτες χώρες και αποσκοπούν στην ικανοποίηση των αναγκών και προτεραιοτήτων της Ένωσης, και ιδίως δράσεις που διασφαλίζουν τη συνέχεια της χρηματοδότησης που καλύπτει τόσο την Ένωση όσο και τρίτες χώρες. (18) Πρέπει να συνεχιστεί η στήριξη και η ενθάρρυνση των προσπαθειών των κρατών μελών να βελτιώσουν τη διαχείριση του επαναπατρισμού σε όλες τις διαστάσεις του και με στόχο τη συνεχή δίκαιη και αποτελεσματική εφαρμογή κοινών προτύπων για την επιστροφή, ιδίως όπως ορίζεται στην οδηγία 2008/115/ΕΚ[15] του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, σχετικά με τους κοινούς κανόνες και διαδικασίες στα κράτη μέλη για την επιστροφή των παρανόμως διαμενόντων υπηκόων τρίτων χωρών. Το Ταμείο πρέπει να προωθεί την ανάπτυξη σε εθνικό επίπεδο στρατηγικών για την επιστροφή καθώς και μέτρα που στηρίζουν την αποτελεσματική εφαρμογή τους σε τρίτες χώρες. (19) Όσον αφορά την εκούσια επιστροφή προσώπων, συμπεριλαμβανομένων όσων επιθυμούν να επιστρέψουν μολονότι δεν είναι υποχρεωμένοι να εγκαταλείψουν το έδαφος, πρέπει να προβλεφθούν κίνητρα γι' αυτούς, όπως η προνομιακή μεταχείριση υπό μορφή παροχής αυξημένης βοήθειας επιστροφής. Η εκούσια επιστροφή αυτού του είδους είναι προς το συμφέρον τόσο των επιστρεφόντων όσο και των αρχών σε όρους κόστους - αποτελεσματικότητας. Τα κράτη μέλη πρέπει να ενθαρρύνονται να ευνοούν τον εκούσια επιστροφή. (20) Από πολιτική άποψη, ωστόσο, η εκούσια και η αναγκαστική επιστροφή αλληλοσυνδέονται και αλληλοενισχύονται∙ κατά τη διαχείριση επιστροφής, τα κράτη μέλη πρέπει να ενθαρρύνονται να ενισχύουν τη συμπληρωματικότητα ανάμεσα σε αυτές τις δύο μορφές επιστροφής. Είναι αναγκαίο να πραγματοποιούνται αναγκαστικές επιστροφές προκειμένου να διασφαλιστούν η ακεραιότητα της πολιτικής μετανάστευσης και ασύλου της Ευρωπαϊκής Ένωσης και τα συστήματα μετανάστευσης και ασύλου των κρατών μελών. Έτσι, η δυνατότητα αναγκαστικής επιστροφής αποτελεί προϋπόθεση για να εξασφαλιστεί ότι δεν υπονομεύεται αυτή η πολιτική και να επιβληθεί το κράτος δικαίου, το οποίο είναι από μόνο του καθοριστικό για τη δημιουργία ενός χώρου ελευθερίας, ασφάλειας και δικαιοσύνης. Το Ταμείο πρέπει, συνεπώς, να στηρίξει δράσεις των κρατών μελών που διευκολύνουν την αναγκαστική επιστροφή. (21) Είναι επίσης επιτακτικά αναγκαίο το εν λόγω Ταμείο να στηρίξει ειδικά μέτρα για όσους επανέρχονται στη χώρα επιστροφής, πρώτον για να διασφαλιστεί η πραγματική επιστροφή στην πόλη ή την περιοχή καταγωγής τους υπό καλές συνθήκες και, δεύτερον, να στηριχθεί η βιώσιμη επανένταξη στην κοινότητά τους. (22) Οι συμφωνίες επανεισδοχής της Ένωσης αποτελούν αναπόσπαστη συνιστώσα της πολιτικής επιστροφής της Ένωσης και κεντρικό εργαλείο για την επαρκή διαχείριση των μεταναστευτικών ροών, διότι διευκολύνουν την ταχεία επιστροφή παράνομων μεταναστών. Οι συμφωνίες αυτές είναι σημαντικό στοιχείο στο πλαίσιο του διαλόγου και της συνεργασίας με τρίτες χώρες καταγωγής και διαμετακόμισης παράνομων μεταναστών και η εφαρμογή τους σε τρίτες χώρες πρέπει να ενισχύεται προς όφελος αποτελεσματικών στρατηγικών επιστροφής σε εθνικό επίπεδο και στο επίπεδο της Ένωσης. (23) Το παρόν Ταμείο πρέπει να συμπληρώνει και να ενισχύει τις δραστηριότητες του Ευρωπαϊκού Οργανισμού για τη διαχείριση της επιχειρησιακής συνεργασίας στα εξωτερικά σύνορα των κρατών μελών της Ευρωπαϊκής Ένωσης (Οργανισμός Frontex), που ιδρύθηκε με τον κανονισμό (ΕΚ) αριθ. 2007/2004 του Συμβουλίου, της 26ης Οκτωβρίου 2004,[16] ένα από τα καθήκοντα του οποίου είναι να παρέχει την αναγκαία στήριξη για την οργάνωση κοινών επιχειρήσεων επιστροφής από τα κράτη μέλη και ο εντοπισμός βέλτιστων πρακτικών για την απόκτηση ταξιδιωτικών εγγράφων και την απομάκρυνση υπηκόων τρίτων χωρών οι οποίοι βρίσκονται παράνομα στα εδάφη των κρατών μελών. (24) Η λειτουργία του Ταμείου πρέπει να σέβεται πλήρως τα δικαιώματα και τις αρχές που ορίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης. Ειδικότερα, οι επιλέξιμες δράσεις πρέπει να λαμβάνουν υπόψη την ειδική κατάσταση των ευάλωτων προσώπων, με ιδιαίτερη προσοχή και λαμβάνοντας ειδική μέριμνα για μη συνοδευόμενους και άλλους ανήλικους που είναι εκτεθειμένοι σε κίνδυνο. (25) Τα χρηματοδοτούμενα μέσω του Ταμείου μέτρα σε τρίτες χώρες και σε σχέση με αυτές πρέπει να λαμβάνονται κατά συνέργεια και σε συνοχή με άλλες δράσεις εκτός της Ένωσης, τόσο γεωγραφικές όσο και θεματικές, οι οποίες χρηματοδοτούνται από τα μέσα εξωτερικής βοήθειας της Ένωσης. Συγκεκριμένα, κατά την υλοποίηση αυτών των δράσεων πρέπει να επιδιώκεται απόλυτη συνέπεια με τις αρχές και τους γενικούς στόχους της εξωτερικής δράσης και εξωτερικής πολιτικής της Ένωσης σε σχέση με την εξεταζόμενη χώρα ή περιοχή. Δεν πρέπει να αποσκοπούν στη στήριξη δράσεων με άμεσο αναπτυξιακό προσανατολισμό και πρέπει να συμπληρώνουν, εφόσον είναι απαραίτητο, τη χρηματοδοτική συνδρομή που χορηγείται από τα μέσα της εξωτερικής βοήθειας. Πρέπει επίσης να εξασφαλίζεται και η συνοχή με την ανθρωπιστική πολιτική της Ένωσης, ιδίως όσον αφορά την εφαρμογή της επείγουσας βοήθειας. (26) Ένα μεγάλο μέρος των διαθέσιμων πόρων του Ταμείου πρέπει να κατανέμεται βάσει αντικειμενικών κριτηρίων κατ' αναλογία προς την ευθύνη που βαρύνει το κάθε κράτος μέλος στην προσπάθεια του να διαχειριστεί τις μεταναστευτικές ροές. Προς τον σκοπό αυτό, πρέπει να χρησιμοποιούνται τα τελευταία διαθέσιμα στατιστικά στοιχεία σχετικά με τις μεταναστευτικές ροές, όπως ο αριθμός των πρώτων αιτήσεων ασύλου, ο αριθμός των θετικών αποφάσεων χορήγησης καθεστώτος πρόσφυγα ή επικουρικής προστασίας, ο αριθμός των προσφύγων που έχουν επανεγκατασταθεί, ο αριθμός υπηκόων τρίτων χωρών που έχουν λάβει άδεια διαμονής εκδοθείσα από κράτος μέλος, ο αριθμός των αποφάσεων επιστροφής που εκδίδουν οι εθνικές αρχές και ο αριθμός των επιστροφών που έχουν πραγματοποιηθεί[17]. (27) Ενώ αρμόζει η διάθεση ποσού σε κάθε κράτος μέλος βάσει των τελευταίων διαθέσιμων στατιστικών στοιχείων, θα πρέπει επίσης να διατίθεται ένα μέρος των διαθέσιμων πόρων του Ταμείου για την εφαρμογή ειδικών δράσεων που απαιτούν κοινή προσπάθεια μεταξύ των κρατών μελών και παράγουν σημαντική προστιθέμενη αξία για την Ένωση και για την εφαρμογή προγράμματος επανεγκατάστασης της Ένωσης και την υλοποίηση της μετεγκατάστασης. (28) Προς τούτο, ο παρών κανονισμός πρέπει να προσδιορίσει κατάλογο επιλέξιμων ειδικών δράσεων για χρηματοδότηση από το Ταμείο. Πρέπει να διατεθούν συμπληρωματικά ποσά στα κράτη μέλη που αναλαμβάνουν δέσμευση να τις υλοποιήσουν. (29) Με βάση τη σταδιακή εφαρμογή ενός προγράμματος μετεγκατάστασης της Ένωσης, το Ταμείο πρέπει να παρέχει στοχευμένη ενίσχυση υπό μορφή χρηματοοικονομικών κινήτρων (κατ' αποκοπή ποσά) για κάθε πρόσφυγα που επανεγκαθίσταται. (30) Για να έχουν οι προσπάθειες επανεγκατάστασης της Ένωσης μεγαλύτερο αντίκτυπο στην παροχή προστασίας σε πρόσφυγες και για να αυξηθεί στα μέγιστα η στρατηγική επίπτωση της επανεγκατάστασης με την καλύτερη στόχευση στα πρόσωπα που αντιμετωπίζουν τη μεγαλύτερη ανάγκη επανεγκατάστασης, πρέπει να καθορίζονται σε επίπεδο Ένωσης κάθε δύο έτη κοινές προτεραιότητες επανεγκατάστασης, βάσει των γενικών κατηγοριών που προσδιορίζονται στον παρόντα κανονισμό. (31) Λόγω της ιδιαίτερα ευάλωτης θέσης τους, ορισμένες κατηγορίες προσφύγων πρέπει να περιλαμβάνονται πάντοτε στις κοινές προτεραιότητες μετεγκατάστασης της ΕΕ. (32) Λαμβάνοντας υπόψη τις ανάγκες επανεγκατάστασης που ορίζονται στις κοινές προτεραιότητες της Ένωσης σε αυτό τον τομέα, είναι επίσης απαραίτητο να προβλεφθούν πρόσθετα χρηματοοικονομικά κίνητρα επανεγκατάστασης προσώπων σε σχέση με τις ειδικές γεωγραφικές περιοχές και εθνικότητες καθώς και τις ειδικές κατηγορίες προσφύγων που θα επανεγκατασταθούν, όταν η επανεγκατάσταση κρίνεται ως η πλέον κατάλληλη λύση για τις ειδικές ανάγκες τους. (33) Για να υπάρξει μεγαλύτερη αλληλεγγύη και καλύτερη κατανομή αρμοδιοτήτων μεταξύ των κρατών μελών, ιδίως αυτών που πλήττονται περισσότερο από εισροές αιτούντων άσυλο, πρέπει επίσης να θεσπιστεί ένας παρόμοιος μηχανισμός που θα βασίζεται σε χρηματοοικονομικά κίνητρα για την μετεγκατάσταση δικαιούχων διεθνούς προστασίας. (34) Για να ληφθούν υπόψη οι σημαντικές αλλαγές στις μεταναστευτικές ροές και να αντιμετωπιστούν οι ανάγκες των συστημάτων ασύλου και υποδοχής των κρατών μελών, πρέπει να διεξάγεται ενδιάμεση επανεξέταση. Γι’ αυτόν τον σκοπό πρέπει να υπάρχει ένα χρηματοοικονομικό αποθεματικό προς κατανομή κατά την ενδιάμεση επανεξέταση. (35) Η στήριξη που παρέχει το Ταμείο θα είναι αποτελεσματικότερη και θα εισφέρει μεγαλύτερη προστιθέμενη αξία, εάν ο παρών κανονισμός καθορίσει ένα περιορισμένο αριθμό υποχρεωτικών στόχων τους οποίους πρέπει να επιδιώκουν τα προγράμματα που καταρτίζει κάθε κράτος μέλος, αφού ληφθούν υπόψη η ειδική κατάσταση και οι ανάγκες του. (36) Είναι σημαντικό, για λόγους μεγαλύτερης αλληλεγγύης, να χορηγεί το Ταμείο πρόσθετη στήριξη για την αντιμετώπιση έκτακτων καταστάσεων ισχυρής μεταναστευτικής πίεσης στα κράτη μέλη ή σε τρίτες χώρες, ή σε περίπτωση μαζικής συρροής εκτοπισμένων, κατ' εφαρμογή της οδηγίας 2001/55/ΕΚ του Συμβουλίου, της 20ής Ιουλίου 2001, σχετικά με τις ελάχιστες προδιαγραφές παροχής προσωρινής προστασίας σε περίπτωση μαζικής εισροής εκτοπισθέντων και μέτρα για τη δίκαιη κατανομή των βαρών μεταξύ κρατών μελών όσον αφορά την υποδοχή και την αντιμετώπιση των συνεπειών της υποδοχής αυτών των ατόμων[18], μέσω της χορήγησης επείγουσας βοήθειας. (37) Ο παρών κανονισμός πρέπει να διασφαλίζει τη συνέχεια της λειτουργίας του Ευρωπαϊκού Δικτύου Μετανάστευσης που ιδρύθηκε με την απόφαση 2008/381/ΕΚ του Συμβουλίου, της 14ης Μαΐου 2008, περί δημιουργίας ενός Ευρωπαϊκού Δικτύου Μετανάστευσης[19] και να προβλέπει την απαραίτητη χρηματοδοτική συνδρομή για τις δραστηριότητες του δικτύου, σύμφωνα με τους στόχους και τα καθήκοντά τους, όπως ορίζονται στον παρόντα κανονισμό. (38) Κατά συνέπεια, πρέπει να καταργηθεί η απόφαση 2008/381/ΕΚ. (39) Λαμβάνοντας υπόψη τον σκοπό των παρεχόμενων οικονομικών κινήτρων στα κράτη μέλη για επανεγκατάσταση ή/και μετεγκατάσταση υπό μορφή κατ' αποκοπήν ποσών, και επειδή αυτά αντιπροσωπεύουν μικρό μέρος των πραγματικών δαπανών, ο παρών κανονισμός θα πρέπει να προβλέψει ορισμένες παρεκκλίσεις από τους κανόνες επιλεξιμότητας των δαπανών. (40) Για τη συμπλήρωση ή την τροποποίηση διατάξεων του παρόντος κανονισμού σχετικά με τα κατ’ αποκοπή ποσά για την επανεγκατάσταση και τη μετεγκατάσταση, τον καθορισμό ειδικών δράσεων και των κοινών προτεραιοτήτων της Ένωσης σε θέματα επανεγκατάστασης, πρέπει να εξουσιοδοτηθεί η Επιτροπή να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης. Έχει ιδιαίτερη σημασία να διεξάγει η Επιτροπή τις απαιτούμενες διαπραγματεύσεις κατά τις προπαρασκευαστικές εργασίες, και σε επίπεδο εμπειρογνωμόνων. Η Επιτροπή, κατά την προετοιμασία και σύνταξη των κατ' εξουσιοδότηση πράξεων, πρέπει να διασφαλίζει την ταυτόχρονη, έγκαιρη και σωστή διαβίβαση των συναφών εγγράφων στο Ευρωπαϊκό Κοινοβούλιο και το Συμβούλιο. (41) Για να διασφαλιστεί η ομοιόμορφη, αποτελεσματική και έγκαιρη εφαρμογή των διατάξεων του παρόντος κανονισμού, πρέπει να ανατεθούν στην Επιτροπή εκτελεστικές αρμοδιότητες. Οι αρμοδιότητες αυτές πρέπει να ασκούνται σύμφωνα με τον κανονισμό ΕΕ αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[20]. (42) Η χρηματοδότηση από τον προϋπολογισμό της ΕΕ πρέπει να εστιάζεται σε δραστηριότητες στις οποίες η παρέμβαση της ΕΕ μπορεί να προσδώσει πρόσθετη αξία σε σύγκριση με τη δράση του κάθε κράτους μέλους χωριστά. Επειδή η Ευρωπαϊκή Ένωση βρίσκεται σε καλύτερη θέση από τα κράτη μέλη για να παρέχει ένα πλαίσιο εκδήλωσης της αλληλεγγύης της ΕΕ στη διαχείριση των μεταναστευτικών ροών, η προβλεπόμενη από τον παρόντα κανονισμό χρηματοδοτική στήριξη συμβάλλει κυρίως στην ενίσχυση των εθνικών και ευρωπαϊκών ικανοτήτων σε αυτό τον τομέα. (43) Για τον σκοπό της διαχείρισης και εφαρμογής του, το Ταμείο πρέπει να είναι μέρος ενός συνεκτικού πλαισίου αποτελούμενου από τον παρόντα κανονισμό και τον κανονισμό (ΕΕ) αριθ. […/…..] του Ευρωπαϊκού Κοινοβουλίου και του Συμβουλίου περί καθορισμού γενικών διατάξεων για το Ταμείο Ασύλου και Μετανάστευσης και για το μέσο χρηματοδοτικής στήριξης για την αστυνομική συνεργασία, την πρόληψη και την καταπολέμηση του εγκλήματος και τη διαχείριση κρίσεων[21]. (44) Εφόσον ο στόχος του παρόντος κανονισμού, συγκεκριμένα να συμβάλει στην αποτελεσματική διαχείριση των μεταναστευτικών ροών στην Ένωση ως μέρος ενός χώρου ελευθερίας, ασφάλειας και δικαιοσύνης, σύμφωνα με την κοινή πολιτική ασύλου, επικουρικής προστασίας και προσωρινής προστασίας και την κοινή μεταναστευτική πολιτική, δεν μπορεί να επιτευχθεί επαρκώς από τα κράτη μέλη και μπορεί να επιτευχθεί καλύτερα στο επίπεδο της Ένωσης, η Ένωση μπορεί να λαμβάνει μέτρα σύμφωνα με την αρχή της επικουρικότητας, όπως αυτή ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, ο παρών κανονισμός δεν υπερβαίνει το αναγκαίο για την επίτευξη αυτού του στόχου. (45) Η απόφαση αριθ. 573/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, σχετικά με τη σύσταση του Ευρωπαϊκού Ταμείου Προσφύγων για την περίοδο 2008 έως 2013[22] πρέπει να καταργηθεί. (46) Η απόφαση αριθ. 575/2007/ΕΚ του Ευρωπαϊκού Κοινοβουλίου και του Συμβουλίου, της 23ης Μαΐου 2007, για τη σύσταση του Ευρωπαϊκού Ταμείου Επιστροφής για την περίοδο 2008 έως 2013[23] πρέπει να καταργηθεί. (47) Η απόφαση 2007/435/ΕΚ του Συμβουλίου, της 25ης Ιουνίου 2007, για τη σύσταση του Ευρωπαϊκού Ταμείου Ένταξης Υπηκόων Τρίτων Χωρών για την περίοδο 2007 έως 2013[24] πρέπει να καταργηθεί. (48) Σύμφωνα με το άρθρο 3 του Πρωτοκόλλου για τη θέση του Ηνωμένου Βασιλείου και της Ιρλανδίας σε σχέση με τον χώρο ελευθερίας, ασφάλειας και δικαιοσύνης, που προσαρτήθηκε στη Συνθήκη για την Ευρωπαϊκή Ένωση και στη Συνθήκη για τη Λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, η Ιρλανδία [δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του/έχει κοινοποιήσει τη βούλησή της να συμμετάσχει στην έγκριση και εφαρμογή του παρόντος κανονισμού]. (49) Σύμφωνα με το άρθρο 3 του Πρωτοκόλλου για τη θέση του Ηνωμένου Βασιλείου και της Ιρλανδίας σε σχέση με τον χώρο ελευθερίας, ασφάλειας και δικαιοσύνης, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, και με την επιφύλαξη του άρθρου 4 του εν λόγω πρωτοκόλλου, το Ηνωμένο Βασίλειο «δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του/έχει κοινοποιήσει τη βούλησή του να συμμετάσχει στην έκδοση και εφαρμογή του παρόντος κανονισμού]. (50) Σύμφωνα με τα άρθρα 1 και 2 του Πρωτοκόλλου για τη θέση της Δανίας που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση του παρόντος κανονισμού και δεν δεσμεύεται από αυτόν ούτε υπόκειται στην εφαρμογή του, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: ΚΕΦΑΛΑΙΟ I ΓΕΝΙΚΕΣ ΔΙΑΤΑΞΕΙΣ Άρθρο 1 Σκοπός και πεδίο 1. Ο παρών κανονισμός θεσπίζει, για την περίοδο από την 1η Ιανουαρίου 2014 έως τις 31 Δεκεμβρίου 2020, το Ταμείο Ασύλου και Μετανάστευσης (εφεξής «το Ταμείο»). 2. Ο παρών κανονισμός ορίζει: α) τους στόχους της χρηματοδοτικής στήριξης και τις επιλέξιμες δράσεις· β) το γενικό πλαίσιο για την υλοποίηση των επιλέξιμων δράσεων· γ) τους διαθέσιμους χρηματοδοτικούς πόρους και την κατανομή τους· δ) τις αρχές και τον μηχανισμό καθορισμού κοινών προτεραιοτήτων της ΕΕ σε θέματα επανεγκατάστασης· ε) τους στόχους, τα καθήκοντα και τη σύνθεση του Ευρωπαϊκού Δικτύου Μετανάστευσης. 3. Ο παρών κανονισμός προβλέπει την εφαρμογή των κανόνων που ορίζονται στον κανονισμό (ΕΕ) αριθ...../……. [οριζόντιος κανονισμός]. Άρθρο 2 Ορισμοί Για τους σκοπούς του παρόντος κανονισμού, εφαρμόζονται οι ακόλουθοι ορισμοί: α) «επανεγκατάσταση»: η διαδικασία με την οποία, κατόπιν αιτήσεως της Ύπατης Αρμοστείας των Ηνωμένων Εθνών για τους Πρόσφυγες (UNHCR) βάσει της ανάγκης διεθνούς προστασίας ενός προσώπου, οι υπήκοοι τρίτων χωρών ή απάτριδες που υπάγονται στο καθεστώς το οποίο ορίζεται από τη σύμβαση της Γενεύης της 28ης Ιουλίου 1951 και στους οποίους επιτρέπεται να διαμένουν ως πρόσφυγες σε ένα κράτος μέλος μεταφέρονται από μια τρίτη χώρα και εγκαθίστανται σε ένα κράτος μέλος όπου επιτρέπεται η διαμονή τους με ένα από τα ακόλουθα καθεστώτα: (i) καθεστώς πρόσφυγα κατά την έννοια του άρθρου 2 στοιχείο δ) της οδηγίας 2004/83/ΕΚ, ή (ii) καθεστώς που τους παρέχει παρόμοια δικαιώματα και παροχές με αυτά του καθεστώτος πρόσφυγα βάσει της εθνικής νομοθεσίας και του δικαίου της Ένωσης· β) «μετεγκατάσταση»: η διαδικασία με την οποία τα πρόσωπα που αναφέρονται στο άρθρο 4 παράγραφος 1 στοιχεία α) και β) μεταφέρονται από το κράτος μέλος το οποίο τους έχει παράσχει διεθνή προστασία σε άλλο κράτος μέλος στο οποίο θα τους παρασχεθεί ισοδύναμη προστασία, ή τα πρόσωπα που υπάγονται στην κατηγορία που αναφέρεται στο άρθρο 4 παράγραφος 1 στοιχείο γ) μεταφέρονται από το κράτος μέλος το οποίο είναι υπεύθυνο να εξετάσει την αίτησή τους σε ένα άλλο κράτος μέλος στο οποίο θα εξεταστεί η αίτησή τους για διεθνή προστασία· γ) «υπήκοος τρίτης χώρας»: κάθε πρόσωπο που δεν είναι πολίτης της Ένωσης κατά την έννοια του άρθρου 20 παράγραφος 1 της Συνθήκης· δ) «μη συνοδευόμενος ανήλικος»: κάθε υπήκοος τρίτης χώρας ή άπατρις ηλικίας κάτω των 18 ετών ο οποίος φθάνει ή έχει φθάσει στο έδαφος των κρατών μελών χωρίς να συνοδεύεται από ενήλικα υπεύθυνο γι' αυτόν είτε βάσει του νόμου ή της πρακτικής που ισχύει στο οικείο κράτος μέλος και για όσο διάστημα δεν τελεί υπό την φροντίδα παρόμοιου προσώπου· ο ορισμός καλύπτει και τους ανηλίκους οι οποίοι αφήνονται ασυνόδευτοι μετά την είσοδό τους στο έδαφος των κρατών μελών· ε) «μέλη οικογένειας»: τα πρόσωπα που είναι εξαρτώμενοι κατιόντες ή ανιόντες συγγενείς, συμπεριλαμβανομένων των υιοθετημένων τέκνων, των συζύγων, άγαμων συντρόφων με δεόντως πιστοποιημένη μακροχρόνια σχέση ή σχέση καταχωρημένης συμβίωσης, εάν αυτό ισχύει με βάση το εθνικό δίκαιο του οικείου κράτους μέλους· στ) «κατάσταση έκτακτης ανάγκης»: κατάσταση η οποία είναι αποτέλεσμα: (i) σοβαρής μεταναστευτικής πίεσης σε ένα ή περισσότερα κράτη μέλη, που χαρακτηρίζεται από μαζική και δυσανάλογα μεγάλη συρροή υπηκόων τρίτων χωρών η οποία δημιουργεί μεγάλες και έκτακτες ανάγκες για την υποδοχή τους και για εγκαταστάσεις κράτησης, συστήματα και διαδικασίες ασύλου, (ii) της εφαρμογής προσωρινών μηχανισμών προστασίας κατά την έννοια της οδηγίας 2001/55/ΕΚ, ή (iii) σοβαρής μεταναστευτικής πίεσης σε τρίτες χώρες στις οποίες καταφεύγουν οι πρόσφυγες εξαιτίας γεγονότων σχετικών με πολιτικές εξελίξεις ή συγκρούσεις. Άρθρο 3 Στόχοι 1. Γενικός στόχος του Ταμείου είναι να συμβάλει στην αποτελεσματική διαχείριση των μεταναστευτικών ροών στην Ένωση, ως στοιχείο του χώρου ελευθερίας, ασφάλειας και δικαιοσύνης, σύμφωνα με την κοινή πολιτική ασύλου, επικουρικής προστασίας και προσωρινής προστασίας και με την κοινή μεταναστευτική πολιτική. 2. Στο πλαίσιο του γενικού στόχου του, το Ταμείο θα συνεισφέρει στους ακόλουθους ειδικούς στόχους: α) την ενίσχυση και ανάπτυξη του Κοινού Ευρωπαϊκού Συστήματος Ασύλου, συμπεριλαμβανομένης της εξωτερικής διάστασής του. Η επίτευξη αυτού του στόχου μετράται με δείκτες, όπως ο βαθμός βελτίωσης των όρων υποδοχής των αιτούντων άσυλο, της ποιότητας των διαδικασιών χορήγησης ασύλου, της σύγκλισης των ποσοστών αναγνώρισης μεταξύ των κρατών μελών και των προσπαθειών των κρατών μελών σε θέματα επανεγκατάστασης. β) τη στήριξη της νόμιμης μετανάστευσης προς την Ένωση με βάση τις οικονομικές και κοινωνικές ανάγκες των κρατών μελών και την προώθηση της αποτελεσματικής ένταξης υπηκόων τρίτων χωρών, συμπεριλαμβανομένων των αιτούντων άσυλο και των δικαιούχων διεθνούς προστασίας. Η επίτευξη αυτού του στόχου μετράται με δείκτες όπως το επίπεδο αυξημένης συμμετοχής υπηκόων τρίτων χωρών στην απασχόληση, την εκπαίδευση και τις δημοκρατικές διεργασίες. γ) την ανάπτυξη στα κράτη μέλη δίκαιων και αποτελεσματικών στρατηγικών επιστροφής, με έμφαση στη διατηρήσιμο χαρακτήρα της επιστροφής και την αποτελεσματική επανεισδοχή στις χώρες καταγωγής. Η επίτευξη αυτού του στόχου μετράται με δείκτες όπως ο αριθμός των επιστρεφόντων. δ) τη μεγαλύτερη αλληλεγγύη και κατανομή ευθυνών μεταξύ των κρατών μελών, ιδίως προς τα κράτη μέλη που πλήττονται περισσότερο από τις εισροές μεταναστών και αιτούντων άσυλο. Η επίτευξη αυτού του στόχου μετράται με δείκτες όπως το επίπεδο της αυξημένης αμοιβαίας συνδρομής μεταξύ των κρατών μελών, και μέσω της πρακτικής συνεργασίας και μετεγκατάστασης. Άρθρο 4 Ομάδες στόχοι 1. Το Ταμείο συμβάλλει στη χρηματοδότηση δράσεων που στοχεύουν σε μία ή περισσότερες από τις ακόλουθες κατηγορίες προσώπων: α) κάθε υπήκοο τρίτης χώρας ή ανιθαγενή ο οποίος έχει το καθεστώς που ορίζεται από τη σύμβαση της Γενεύης και επιτρέπεται να διαμένει ως πρόσφυγας σε ένα κράτος μέλος· β) κάθε υπήκοο τρίτης χώρας ή ανιθαγενή που απολαμβάνει μια μορφή επικουρικής προστασίας κατά την έννοια της οδηγίας 2004/83/ΕΚ· γ) κάθε υπήκοο τρίτης χώρας ή ανιθαγενή ο οποίος έχει υποβάλει αίτηση για την παροχή μίας από τις μορφές προστασίας που αναφέρονται στα σημεία α) και β)· δ) κάθε υπήκοο τρίτης χώρας ή ανιθαγενή που απολαμβάνει προσωρινή προστασία κατά την έννοια της οδηγίας 2001/55/ΕΚ· ε) κάθε υπήκοο τρίτης χώρας ή ανιθαγενή που είναι σε διαδικασία επανεγκατάστασης ή έχει επανεγκατασταθεί σε κράτος μέλος· στ) κάθε υπήκοο τρίτης χώρας ο οποίος διαμένει νόμιμα σε ένα κράτος μέλος ή είναι σε διαδικασία απόκτησης νόμιμης κατοικίας σε ένα κράτος μέλος· ζ) κάθε υπήκοο τρίτης χώρας που βρίσκεται στο έδαφος μιας τρίτης χώρας, ο οποίος προτίθεται να μεταναστεύσει στην Ένωση και συμμορφώνεται με τα ειδικά μέτρα ή/και τους όρους πριν την αναχώρηση που ορίζονται από την εθνική νομοθεσία, συμπεριλαμβανομένων αυτών που αφορούν την ικανότητα ένταξης στην κοινωνία του εν λόγω κράτους μέλους· η) κάθε υπήκοο τρίτης χώρας ο οποίος δεν έχει λάβει ακόμη τελική αρνητική απόφαση σε σχέση με την αίτησή του για παραμονή, νόμιμη διανομή ή/και διεθνή προστασία σε ένα κράτος μέλος και μπορεί να επιλέξει να κάνει χρήση της δυνατότητας εθελοντικής επιστροφής, υπό την προϋπόθεση ότι δεν έχει αποκτήσει νέα υπηκοότητα και δεν έχει εγκαταλείψει το έδαφος του εν λόγω κράτους μέλους· θ) κάθε υπήκοο τρίτης χώρας που απολαμβάνει το δικαίωμα παραμονής, νόμιμης διαμονής ή κάποιας μορφής διεθνούς προστασίας κατά την έννοια της οδηγίας 2004/83/ΕΚ ή προσωρινής προστασίας κατά την έννοια της οδηγίας 2001/55/ΕΚ σε ένα κράτος μέλος και ο οποίος έχει επιλέξει να κάνει χρήση της δυνατότητας εθελοντικής επιστροφής, υπό τον όρο ότι δεν έχει αποκτήσει νέα υπηκοότητα και δεν έχει εγκαταλείψει το έδαφος του εν λόγω κράτους μέλους· ι) κάθε υπήκοο τρίτης χώρας ο οποίος δεν πληροί ή παύει να πληροί τους όρους εισόδου ή/και παραμονής σε ένα κράτος μέλος. 2. Η ομάδα στόχος περιλαμβάνει τα μέλη της οικογένειας των προσώπων που αναφέρονται ανωτέρω και, κατά περίπτωση, εφόσον εφαρμόζονται οι ίδιοι όροι. ΚΕΦΑΛΑΙΟ II ΚΟΙΝΟ ΕΥΡΩΠΑΪΚΟ ΣΥΣΤΗΜΑ ΑΣΥΛΟΥ Άρθρο 5 Συστήματα υποδοχής και ασύλου 1. Στο πλαίσιο του ειδικού στόχου που ορίζεται στο άρθρο 3 παράγραφος 2 στοιχείο α) και με βάση τα συμφωνηθέντα συμπεράσματα του πολιτικού διαλόγου, όπως προβλέπει το άρθρο 13 του κανονισμού (ΕΕ) αριθ. …../…...[οριζόντιος κανονισμός], το Ταμείο στηρίζει δράσεις που στοχεύουν στα πρόσωπα τα οποία αναφέρονται στο άρθρο 4 παράγραφος 1 στοιχεία α) έως ε) και αφορούν, ιδίως, ένα ή περισσότερα από τα ακόλουθα: α) παροχή υλικής βοήθειας, εκπαίδευσης, κατάρτισης, υπηρεσιών στήριξης, υγειονομικής περίθαλψης και ψυχολογικής φροντίδας· β) παροχή κοινωνικής συνδρομής, ενημέρωσης ή βοήθειας σε σχέση με τις διοικητικές ή/και δικαστικές διατυπώσεις και πληροφοριών ή συμβουλών για τα πιθανά αποτελέσματα της διαδικασίας ασύλου, συμπεριλαμβανομένων ζητημάτων όπως η εθελοντική επιστροφή· γ) παροχή νομικής και γλωσσικής συνδρομής· δ) ειδική βοήθεια για ευάλωτα πρόσωπα, όπως ανήλικοι, μη συνοδευόμενοι ανήλικοι, άτομα με αναπηρίες, ηλικιωμένοι, έγκυες, μόνοι γονείς με ανήλικα παιδιά, θύματα εμπορίας ανθρώπων, πρόσωπα με σοβαρές σωματικές ασθένειες, ψυχονοητικές ασθένειες ή μετατραυματικές διαταραχές και πρόσωπα που έχουν υποβληθεί σε βασανιστήρια, βιασμό ή άλλες σοβαρές μορφές ψυχολογικής, σωματικής ή σεξουαλικής βίας· ε) ενημέρωση για τοπικές κοινότητες καθώς και κατάρτιση μελών του προσωπικού τοπικών αρχών που συνδιαλέγονται με τα πρόσωπα τα οποία υποδέχονται· στ) υλοποίηση ενεργειών ένταξης που απαριθμούνται στο άρθρο 9 παράγραφος 1, σε συνδυασμό με την υποδοχή προσώπων που αναφέρονται στο άρθρο 4 παράγραφος 1 στοιχεία α) έως ε). 2. Στα νέα κράτη μέλη που θα προσχωρήσουν στην Ένωση την 1η Ιανουαρίου 2013 και στα κράτη μέλη που αντιμετωπίζουν ειδικές διαρθρωτικές ελλείψεις στον τομέα της στεγαστικής υποδομής και των υπηρεσιών, συμπληρωματικά προς τις επιλέξιμες δράσεις που αναφέρονται στην παράγραφο 1, το Ταμείο μπορεί επίσης να στηρίζει δράσεις που αποσκοπούν: α) στη δημιουργία, ανάπτυξη και βελτίωση υποδομής και υπηρεσιών στέγασης· β) στη σύσταση διοικητικών δομών, συστημάτων και την κατάρτιση προσωπικού και των αρμόδιων δικαστικών αρχών διασφαλίζοντας την ομαλή πρόσβαση στις διαδικασίες για τους αιτούντες άσυλο και αποτελεσματικές και ποιοτικές διαδικασίες ασύλου. Άρθρο 6 Ικανότητα των κρατών μελών να αναπτύσσουν, να παρακολουθούν και να αξιολογούν τις πολιτικές ασύλου τους Εντός του ειδικού στόχου που ορίζεται στο άρθρο 3 παράγραφος 2 στοιχείο α) και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ. …../…...[οριζόντιος κανονισμός] είναι επιλέξιμες ιδίως οι ακόλουθες δράσεις: α) δράσεις που βελτιώνουν την ικανότητα των κρατών μελών να συλλέγουν, να αναλύουν και να διαδίδουν δεδομένα και στατιστικές για τις διαδικασίες ασύλου, τις ικανότητες υποδοχής, τις ενέργειες επανεγκατάστασης και μετεγκατάστασης· β) δράσεις που συμβάλλουν άμεσα στην αξιολόγηση των πολιτικών ασύλου, όπως οι εθνικές εκτιμήσεις επιπτώσεων, οι μελέτες σε ομάδες στόχους, η ανάπτυξη δεικτών και η συγκριτική ανάλυση. Άρθρο 7 Επανεγκατάσταση και μετεγκατάσταση Στο πλαίσιο του ειδικού στόχου που ορίζεται στο άρθρο 3 παράγραφος 2 στοιχεία α) και δ), και με βάση τα συμφωνηθέντα συμπεράσματα του πολιτικού διαλόγου, όπως προβλέπει το άρθρο 13 του κανονισμού (ΕΕ) αριθ. …/… [οριζόντιος κανονισμός], το Ταμείο στηρίζει ιδίως τις ακόλουθες δράσεις που αφορούν την επανεγκατάσταση προσώπων που αναφέρονται στο άρθρο 4 στοιχείο ε) ή/και την μετεγκατάσταση προσώπων που αναφέρονται στο άρθρο 4 παράγραφος 1, στοιχεία α), β) και γ): α) θέσπιση και εκπόνηση εθνικών προγραμμάτων επανεγκατάστασης και μετεγκατάστασης· β) δημιουργία κατάλληλης υποδομής και υπηρεσιών για τη διασφάλιση της ομαλής και αποτελεσματικής εφαρμογής ενεργειών επανεγκατάστασης και μετεγκατάστασης· γ) δημιουργία μηχανισμών, συστημάτων και την κατάρτιση του προσωπικού για τη διεξαγωγή αποστολών σε τρίτες χώρες ή/και σε άλλα κράτη μέλη, για την πραγματοποίηση συνεντεύξεων, ιατρικών εξετάσεων και ελέγχου ασφαλείας· δ) εκτίμηση δυνητικών περιπτώσεων επανεγκατάστασης ή/και μετεγκατάστασης από τις αρμόδιες αρχές των κρατών μελών, όπως η πραγματοποίηση αποστολών σε τρίτες χώρες ή/και σε άλλο κράτος μέλος, συνεντεύξεων, ιατρικών εξετάσεων και ελέγχων ασφαλείας· ε) υγειονομική εξέταση και ιατροφαρμακευτική περίθαλψη πριν από την αναχώρηση, παροχή υλικού πριν από την αναχώρηση, χορήγηση πληροφοριών πριν από την αναχώρηση, ρύθμιση των λεπτομερειών του ταξιδιού, συμπεριλαμβανομένης της παροχής υπηρεσιών ιατρικής συνοδείας· στ) ενημέρωση και βοήθεια κατά την άφιξη, μεταξύ άλλων και με την παροχή υπηρεσιών διερμηνείας· ζ) ενίσχυση της υποδομής και των υπηρεσιών στις χώρες που έχουν οριστεί για την εφαρμογή των περιφερειακών προγραμμάτων προστασίας. ΚΕΦΑΛΑΙΟ III ΕΝΤΑΞΗ ΥΠΗΚΟΩΝ ΤΡΙΤΩΝ ΧΩΡΩΝ ΚΑΙ ΝΟΜΙΜΗ ΜΕΤΑΝΑΣΤΕΥΣΗ Άρθρο 8 Μετανάστευση και μέτρα πριν από την αναχώρηση Για τη διευκόλυνση της νόμιμης μετανάστευσης προς την Ένωση και την καλύτερη προετοιμασία των προσώπων που αναφέρονται στο άρθρο 4 παράγραφος 1, στοιχείο ζ) για την ένταξή τους στην κοινωνία υποδοχής, εντός του ειδικού στόχου που αναφέρεται στο άρθρο 3 παράγραφος 2 στοιχείο δ) και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ. …/… [οριζόντιος κανονισμός], είναι ιδίως επιλέξιμες οι ακόλουθες δράσεις που υλοποιούνται στη χώρα καταγωγής: α) μέτρα ενημέρωσης και εκστρατείες ευαισθητοποίησης, και μέσω φιλικών προς τον χρήστη τεχνολογιών πληροφοριών και επικοινωνίας και διαδικτυακών τόπων· β) αξιολόγηση δεξιοτήτων και ειδικοτήτων και βελτίωση της διαφάνειας και ισοδυναμίας των δεξιοτήτων και τίτλων στις χώρες καταγωγής· γ) επαγγελματική κατάρτιση· δ) περιεκτικά μαθήματα γλώσσας και αγωγής του πολίτη. Άρθρο 9 Μέτρα ένταξης σε τοπικό και περιφερειακό επίπεδο 1. Εντός του ειδικού στόχου που ορίζεται στο άρθρο 3 παράγραφος 2 στοιχείο β), οι επιλέξιμες δράσεις υλοποιούνται στο πλαίσιο συνεπών στρατηγικών που εφαρμόζονται από μη κυβερνητικές οργανώσεις, τοπικές ή/και περιφερειακές αρχές και προορίζονται ειδικά για την ένταξη, σε τοπικό ή/και περιφερειακό επίπεδο, κατά περίπτωση, προσώπων που αναφέρονται στο άρθρο 4 παράγραφος 1 στοιχεία α) έως η). Σε αυτό το πλαίσιο, οι επιλέξιμες δράσεις περιλαμβάνουν ιδίως τα ακόλουθα: α) καθορισμό και χάραξη στρατηγικών ένταξης, που περιλαμβάνουν την ανάλυση αναγκών, τη βελτίωση δεικτών και την αξιολόγηση· β) παροχή συμβουλών και βοήθειας σε τομείς όπως η στέγαση, τα μέσα διαβίωσης, η διοικητική και νομική καθοδήγηση, η ιατρική, ψυχολογική και κοινωνική φροντίδα, η φροντίδα παιδιών· γ) δράσεις που παρουσιάζουν τους υπηκόους τρίτων χωρών στην κοινωνία υποδοχής και δράσεις που τους επιτρέπουν να προσαρμοστούν σε αυτήν, να ενημερωθούν για τα δικαιώματα και τις υποχρεώσεις τους, να συμμετέχουν στην κοινωνική και πολιτιστική ζωή και να συμμερίζονται τις αξίες που είναι εγγεγραμμένες στον Χάρτη των Θεμελιωδών Δικαιωμάτων της Ευρωπαϊκής Ένωσης· δ) μέτρα που εστιάζονται στην εκπαίδευση, συμπεριλαμβανομένης της γλωσσικής κατάρτισης, και προκαταρκτικές ενέργειες που διευκολύνουν την πρόσβαση στην αγορά εργασίας· ε) δράσεις που αποσκοπούν στην προσωπική ενδυνάμωση και επιτρέπουν στους υπηκόους τρίτων χωρών να καλύπτουν τις ανάγκες τους· στ) δράσεις που ενθαρρύνουν τις επωφελείς επαφές και τον εποικοδομητικό διάλογο μεταξύ υπηκόων τρίτων χωρών και της κοινωνίας υποδοχής και δράσεις που αυξάνουν την αποδοχή από την κοινωνία υποδοχής, και με τη συμμετοχή των μέσων μαζικής ενημέρωσης· ζ) δράσεις που προωθούν τόσο την ισότητα πρόσβασης όσο και την ισότητα αποτελεσμάτων σε σχέση με τις επαφές υπηκόων τρίτων χωρών με δημόσιες και ιδιωτικές υπηρεσίες, περιλαμβανομένης της προσαρμογής αυτών των υπηρεσιών για να συνδιαλέγονται με υπηκόους τρίτων χωρών· η) δημιουργία ικανοτήτων των φορέων εφαρμογής, περιλαμβανομένης της ανταλλαγής εμπειριών και ορθών πρακτικών και της δημιουργίας δικτύων. 2. Οι δράσεις που αναφέρονται στην παράγραφο 1 λαμβάνουν υπόψη τις ειδικές ανάγκες των διαφόρων κατηγοριών υπηκόων τρίτων χωρών και των μελών των οικογενειών τους, συμπεριλαμβανομένων όσων εισέρχονται ή διαμένουν για λόγους απασχόλησης ή αυτοαπασχόλησης και επανένωσης οικογενειών, των δικαιούχων διεθνούς προστασίας, των αιτούντων άσυλο, προσώπων που έχουν επανεγκατασταθεί ή μετεγκατασταθεί και ευάλωτων ομάδων μεταναστών, ιδίως ανηλίκων, μη συνοδευόμενων ανηλίκων, ατόμων με αναπηρία, ηλικιωμένων, εγκύων, μόνων γονέων με ανήλικα παιδιά, θυμάτων εμπορίας ανθρώπων και ανθρώπων που έχουν υποβληθεί σε βασανιστήρια, βιασμό ή άλλες σοβαρές μορφές ψυχολογικής, σωματικής ή σεξουαλικής βίας. 3. Οι δράσεις που αναφέρονται στην παράγραφο 1 μπορεί να καλύπτουν, κατά περίπτωση, πολίτες ενός κράτους μέλους με μεταναστευτική προέλευση, το οποίο σημαίνει ότι τουλάχιστον ο ένας γονέας τους (δηλ. η μητέρα ή ο πατέρας) είναι υπήκοος τρίτης χώρας. 4. Για τον σκοπό του προγραμματισμού και της υλοποίησης δράσεων που αναφέρονται στην παράγραφο 1, η εταιρική σχέση η οποία αναφέρεται στο άρθρο 12 του κανονισμού (ΕΕ) αριθ. ..../... [οριζόντιος κανονισμός] περιλαμβάνει τις αρχές που ορίζονται από τα κράτη μέλη για τον σκοπό τής διαχείρισης των παρεμβάσεων του Ευρωπαϊκού Κοινωνικού Ταμείου. Άρθρο 10 Μέτρα δημιουργίας ικανοτήτων Εντός του ειδικού στόχου που ορίζεται στο άρθρο 3 παράγραφος 2 στοιχείο δ) και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ.…/…..[οριζόντιος κανονισμός], οι επιλέξιμες δράσεις περιλαμβάνουν ιδίως τα ακόλουθα: α) την ανάπτυξη στρατηγικών που προωθούν τη νόμιμη μετανάστευση, με στόχο να διευκολύνουν την ανάπτυξη και εφαρμογή ευέλικτων διαδικασιών αποδοχής, μεταξύ άλλων με τη στήριξη της συνεργασίας ανάμεσα σε γραφεία ευρέσεως εργασίας και τις υπηρεσίες απασχόλησης των κρατών μελών και τρίτων χωρών, και στηρίζοντας τα κράτη μέλη να εφαρμόζουν τη μεταναστευτική νομοθεσία της Ένωσης, με διαδικασίες διαβούλευσης με αρμόδιους φορείς και συμβουλές εμπειρογνωμόνων ή ανταλλαγές πληροφοριών για μεθόδους που αφορούν ειδικές εθνικότητες ή κατηγορίες υπηκόων τρίτων χωρών σε σχέση με τις ανάγκες της αγοράς εργασίας· β) την ενίσχυση της ικανότητας κρατών μελών να αναπτύσσουν, να εφαρμόζουν, να παρακολουθούν και να αξιολογούν τις στρατηγικές, τις πολιτικές τους και τα μέτρα για τη μετανάστευση στα διάφορα επίπεδα και τις διοικητικές υπηρεσίες, και ιδίως τη βελτίωση της ικανότητάς τους να συλλέγουν, να αναλύουν και να διαδίδουν δεδομένα και στατιστικές για τις διαδικασίες μετανάστευσης και τις μεταναστευτικές ροές, τις άδειες διαμονής και την ανάπτυξη μέσων παρακολούθησης, συστημάτων αξιολόγησης, δεικτών και συγκριτικής ανάλυσης για τη μέτρηση των αποτελεσμάτων αυτών των στρατηγικών· γ) τη διεύρυνση των διαπολιτισμικών ικανοτήτων των οργανισμών εφαρμογής που παρέχουν δημόσιες και ιδιωτικές υπηρεσίες, περιλαμβανομένων των εκπαιδευτικών ιδρυμάτων, την προώθηση της ανταλλαγής εμπειριών και ορθών πρακτικών, της συνεργασίας και δημιουργίας δικτύων· δ) την οικοδόμηση βιώσιμων οργανωτικών δομών για την ένταξη και τη διαχείριση της πολυμορφίας, ιδίως μέσω της συνεργασίας μεταξύ διαφόρων φορέων, παρέχοντας τη δυνατότητα στους υπαλλήλους των εθνικών διοικήσεων σε διάφορα επίπεδα να συλλέγουν γρήγορα πληροφορίες σχετικά με τις εμπειρίες και τις βέλτιστες πρακτικές σε άλλες περιοχές και, εφόσον είναι εφικτό, να συγκεντρώνουν πόρους· ε) τη συμβολή σε μια δυναμική αμφίδρομη διεργασία αμοιβαίας επικοινωνίας, που διέπει τις στρατηγικές ένταξης σε τοπικό και περιφερειακό επίπεδο μέσω της ανάπτυξης μηχανισμών συνεννόησης με υπηκόους τρίτων χωρών, της ανταλλαγής πληροφοριών μεταξύ ενδιαφερόμενων φορέων και των μηχανισμών διαπολιτισμικού και θρησκευτικού διαλόγου μεταξύ κοινοτήτων υπηκόων τρίτων χωρών ή/και μεταξύ αυτών των κοινοτήτων και της κοινωνίας υποδοχής ή μεταξύ αυτών των κοινοτήτων και των αρμόδιων αρχών διαμόρφωσης πολιτικής και λήψης αποφάσεων. ΚΕΦΑΛΑΙΟ IV ΕΠΙΣΤΡΟΦΗ Άρθρο 11 Μέτρα που συνοδεύουν τις διαδικασίες επιστροφής Εντός του ειδικού στόχου που ορίζεται στο άρθρο 3 παράγραφος 2 στοιχείο γ), και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ.…/…..[οριζόντιος κανονισμός], το Ταμείο στηρίζει δράσεις που στοχεύουν σε πρόσωπα τα οποία αναφέρονται στο άρθρο 4 παράγραφος 1 στοιχεία θ) έως ια) και αφορούν, ιδίως, ένα ή περισσότερα από τα ακόλουθα: α) τη δημιουργία και τη βελτίωση της υποδομής ή υπηρεσιών στέγασης, των συνθηκών υποδοχής ή κράτησης· β) τη δημιουργία διοικητικών δομών, συστημάτων και την κατάρτιση προσωπικού για τη διασφάλιση διαδικασιών ομαλής επιστροφής · γ) την παροχή υλικής βοήθειας και ιατρικής ή ψυχολογικής φροντίδας· δ) την παροχή κοινωνικής αρωγής, την πληροφόρηση ή συνδρομή για διοικητικές ή/και δικαστικές διατυπώσεις και την πληροφόρηση ή την παροχή συμβουλών· ε) τη νομική και γλωσσική συνδρομή· στ) την ειδική συνδρομή για ευάλωτα άτομα όπως ανήλικοι, μη συνοδευόμενοι ανήλικοι, άτομα με αναπηρίες, ηλικιωμένοι, έγκυες, μόνοι γονείς με ανήλικα παιδιά, θύματα εμπορίας ανθρώπων και πρόσωπα που έχουν υποβληθεί σε βασανιστήρια, βιασμό ή άλλες σοβαρές μορφές ψυχολογικής, σωματικής ή σεξουαλικής βίας. Άρθρο 12 Μέτρα επιστροφής Εντός του ειδικού στόχου που ορίζεται στο άρθρο 3 παράγραφος 2 στοιχείο γ) και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ.…/…..[οριζόντιος κανονισμός], το Ταμείο στηρίζει δράσεις που στοχεύουν σε πρόσωπα τα οποία αναφέρονται στο άρθρο 4 παράγραφος 1 στοιχεία θ) έως ια) και αφορούν ιδίως ένα ή περισσότερα από τα ακόλουθα: α) τη συνεργασία με τις προξενικές αρχές και τις υπηρεσίες μετανάστευσης τρίτων χωρών με στόχο την απόκτηση ταξιδιωτικών εγγράφων, τη διευκόλυνση του επαναπατρισμού και τη διασφάλιση της επανεισδοχής· β) τα επικουρούμενα μέτρα εθελοντικής επιστροφής, συμπεριλαμβανομένων ιατρικών εξετάσεων και συνδρομής, ρύθμισης των λεπτομερειών του ταξιδιού, χρηματικής συνδρομής, της παροχής συμβουλών και συνδρομής πριν και μετά την επιστροφή· γ) μέτρα για την κίνηση της διαδικασίας επανένταξης για την προσωπική ανάπτυξη του επιστρέφοντος, όπως η παροχή κινήτρων σε μετρητά, κατάρτιση, εξεύρεση εργασίας και βοήθειας στην εργασία και στήριξη για την έναρξη οικονομικών δραστηριοτήτων, δ) διευκολύνσεις και υπηρεσίες σε τρίτες χώρες που διασφαλίζουν την κατάλληλη προσωρινή στέγαση και υποδοχή κατά την άφιξη· ε) ειδική συνδρομή για ευάλωτα άτομα όπως ανήλικοι, μη συνοδευόμενοι ανήλικοι, άτομα με αναπηρίες, ηλικιωμένοι, έγκυες, μόνοι γονείς με ανήλικα παιδιά, θύματα εμπορίας ανθρώπων και πρόσωπα που έχουν υποβληθεί σε βασανιστήρια, βιασμό ή άλλες σοβαρές μορφές ψυχολογικής, σωματικής ή σεξουαλικής βίας. Άρθρο 13 Πρακτική συνεργασία και μέτρα δημιουργίας ικανοτήτων Εντός του ειδικού στόχου που ορίζεται στο άρθρο 3 παράγραφος 2 στοιχείο γ), και με βάση τα συμφωνηθέντα συμπεράσματα του πολιτικού διαλόγου, όπως προβλέπεται στο άρθρο 13 του κανονισμού (ΕΕ) αριθ.…/…..[οριζόντιος κανονισμός], είναι ιδίως επιλέξιμες οι ακόλουθες δράσεις: α) δράσεις για την προώθηση και την ενίσχυση της επιχειρησιακής συνεργασίας μεταξύ των υπηρεσιών επιστροφής των κρατών μελών, και σε συνεργασία με τις προξενικές αρχές και τις μεταναστευτικές υπηρεσίες τρίτων χωρών· β) δράσεις για τη στήριξη της συνεργασίας μεταξύ των υπηρεσιών επιστροφής των κρατών μελών και τρίτων χωρών, περιλαμβανομένων μέτρων που αποσκοπούν στην ενίσχυση των ικανοτήτων τρίτων χωρών να ασκούν παρόμοιες δραστηριότητες επανεισδοχής και επανένταξης, στο πλαίσιο συμφωνιών επανεισδοχής· γ) δράσεις που βελτιώνουν την ικανότητα διαμόρφωσης αποτελεσματικών και βιώσιμων πολιτικών επιστροφής, ιδίως μέσω της ανταλλαγής πληροφοριών σχετικά με την κατάσταση στις χώρες επιστροφής, βέλτιστων πρακτικών, ανταλλαγής εμπειριών και συγκέντρωσης πόρων μεταξύ των κρατών μελών· δ) δράσεις που ενισχύουν την ικανότητα συλλογής, ανάλυσης και διάδοσης δεδομένων και στατιστικών για τις διαδικασίες και τα μέτρα επιστροφής, τις ικανότητες υποδοχής και κράτησης, για την αναγκαστική και εκούσια επιστροφή, την παρακολούθηση και επανένταξη. ε) δράσεις που συμβάλλουν άμεσα στην αξιολόγηση των πολιτικών επιστροφής, όπως οι εθνικές εκτιμήσεις επιπτώσεων, οι μελέτες μεταξύ των ομάδων στόχου, η ανάπτυξη δεικτών και η συγκριτική ανάλυση. ΚΕΦΑΛΑΙΟ V ΔΗΜΟΣΙΟΝΟΜΙΚΟ ΠΛΑΙΣΙΟ ΚΑΙ ΠΛΑΙΣΙΟ ΕΦΑΡΜΟΓΗΣ Άρθρο 14 Συνολικοί πόροι και εφαρμογή 1. Οι συνολικοί πόροι για την εφαρμογή του παρόντος κανονισμού ανέρχονται σε 3.869 εκατ. ευρώ. 2. Οι ετήσιες πιστώσεις για το Ταμείο εγκρίνονται από την αρμόδια για τον προϋπολογισμό αρχή εντός των ορίων του δημοσιονομικού πλαισίου. 3. Οι συνολικοί πόροι εκτελούνται με τα ακόλουθα μέσα: α) εθνικά προγράμματα, σύμφωνα με το άρθρο 20· β) δράσεις της Ένωσης, σύμφωνα με το άρθρο 21· γ) επείγουσα βοήθεια, σύμφωνα με το άρθρο 22· δ) Ευρωπαϊκό Δίκτυο Μετανάστευσης, σύμφωνα με το άρθρο 23; ε) τεχνική βοήθεια, σύμφωνα με το άρθρο 24. 4. Οι συνολικοί πόροι που διατίθενται βάσει του παρόντος κανονισμού εκτελούνται στο πλαίσιο της επιμερισμένης διαχείρισης, σύμφωνα με το [άρθρο 55 παράγραφος 1 στοιχείο β) του νέου δημοσιονομικού κανονισμού][25], με εξαίρεση τις δράσεις της Ένωσης που αναφέρονται στο άρθρο 21, την επείγουσα βοήθεια που αναφέρεται στο άρθρο 22, το Ευρωπαϊκό Δίκτυο Μετανάστευσης που αναφέρεται στο άρθρο 23 και την τεχνική βοήθεια που αναφέρεται στο άρθρο 24. 5. Οι συνολικοί πόροι χρησιμοποιούνται ως ακολούθως: α) ποσό 3.232 εκατ. ευρώ για εθνικά προγράμματα των κρατών μελών, β) ποσό 637 εκατ. ευρώ για δράσεις της Ένωσης, για επείγουσα βοήθεια, για το Ευρωπαϊκό Δίκτυο Μετανάστευσης και τεχνική βοήθεια της Επιτροπής. Άρθρο 15 Πόροι για επιλέξιμες δράσεις στα κράτη μέλη 1. Ποσό 3.232 εκατ. ευρώ θα διατεθεί στα κράτη μέλη ενδεικτικά ως ακολούθως: α) ποσό 2.372 εκατ. ευρώ όπως αναφέρεται στο παράρτημα Ι· β) ποσό 700 εκατ. ευρώ βάσει του μηχανισμού κατανομής για ειδικές δράσεις, όπως αναφέρεται στο άρθρο 16, για το πρόγραμμα επανεγκατάστασης της Ένωσης, όπως αναφέρεται στο άρθρο 17, και για την μετεγκατάσταση που αναφέρεται στο άρθρο 18· γ) ποσό 160 εκατ. ευρώ στο πλαίσιο της ενδιάμεσης επανεξέτασης και από την περίοδο που αρχίζει από το οικονομικό έτος 2018, ώστε να ληφθούν υπόψη οι σημαντικές αλλαγές στις μεταναστευτικές ροές ή/και για να αντιμετωπιστούν οι ειδικές ανάγκες που ορίζονται από την Επιτροπή, σύμφωνα με το άρθρο 19. 2. Το αναφερόμενο στην παράγραφο 1, στοιχείο β) ποσό στηρίζει δράσεις που συνδέονται με: α) ειδικές δράσεις που απαριθμούνται στο παράρτημα II, β) την επανεγκατάσταση προσώπων που αναφέρονται στο άρθρο 4 στοιχείο ε) ή/και τη μετεγκατάσταση προσώπων που αναφέρονται στο άρθρο 4 παράγραφος 1 στοιχεία α), β) και γ). Άρθρο 16 Πόροι για ειδικές δράσεις 1. Μπορεί να χορηγηθεί στα κράτη μέλη συμπληρωματικό ποσό, σύμφωνα με το άρθρο 15 παράγραφος 2 στοιχείο α), υπό την προϋπόθεση ότι αυτό διατίθεται ως ειδικό ποσό στο πρόγραμμα και χρησιμοποιείται για την υλοποίηση ειδικών δράσεων. Αυτές οι ειδικές δράσεις απαριθμούνται στο παράρτημα ΙΙ. 2. Για να ληφθούν υπόψη οι νέες εξελίξεις της πολιτικής, εξουσιοδοτείται η Επιτροπή να εκδίδει κατ' εξουσιοδότηση πράξεις σύμφωνα με το άρθρο 26 για να αναθεωρεί το παράρτημα ΙΙ, στο πλαίσιο της ενδιάμεσης επανεξέτασης. Βάσει του αναθεωρημένου καταλόγου των ειδικών δράσεων, τα κράτη μέλη μπορούν να εισπράττουν συμπληρωματικό ποσό όπως ορίζεται στην παράγραφο 1, με την επιφύλαξη των διαθέσιμων πόρων. 3. Τα αναφερόμενα στις παραγράφους 1 και 2 συμπληρωματικά ποσά διατίθενται στα κράτη μέλη στις χωριστές αποφάσεις χρηματοδότησης για την έγκριση ή αναθεώρηση του εθνικού προγράμματός τους στο πλαίσιο της ενδιάμεσης επανεξέτασης, σύμφωνα με τη διαδικασία που ορίζεται στα άρθρα 14 και 15 του κανονισμού (ΕΕ) αριθ.…/…..[οριζόντιος κανονισμός]. Τα ποσά αυτά χρησιμοποιούνται αποκλειστικά για την υλοποίηση των ειδικών δράσεων. Άρθρο 17 Πόροι για το πρόγραμμα επανεγκατάστασης της Ένωσης 1. Τα κράτη μέλη, εκτός από τη χρηματοδότησή τους η οποία υπολογίζεται σύμφωνα με το άρθρο 15 παράγραφος 1 στοιχείο α), εισπράττουν κάθε δύο έτη συμπληρωματικό ποσό σύμφωνα με το άρθρο 15 παράγραφος 2 στοιχείο β) βάσει κατ' αποκοπήν ποσού 6.000 ευρώ για κάθε πρόσωπο που επανεγκαθίσταται. 2. Το αναφερόμενο στην παράγραφο 1 κατ' αποκοπήν ποσό προσαυξάνεται σε 10.000 ευρώ για κάθε πρόσωπο που επανεγκαθίσταται, σύμφωνα με τις κοινές προτεραιότητες της Ένωσης για την επανεγκατάσταση που ορίζονται κατ' εφαρμογή των παραγράφων 3 και 4 και απαριθμούνται στο παράρτημα ΙΙΙ. 3. Εξουσιοδοτείται η Επιτροπή να εκδίδει κατ' εξουσιοδότηση πράξεις σύμφωνα με το άρθρο 26 για να θεσπίζει ανά διετία τις κοινές προτεραιότητες της Ένωσης σε θέματα επανεγκατάστασης βάσει των ακόλουθων γενικών κατηγοριών: – πρόσωπα προερχόμενα από χώρα ή περιοχή που έχει οριστεί για την εφαρμογή ενός περιφερειακού προγράμματος εργασίας· – πρόσωπα από χώρα ή περιοχή που έχει οριστεί στην πρόβλεψη επανεγκατάστασης της UNHCR και στην οποία η κοινή δράση της Ένωσης θα είχε σημαντική επίπτωση για την αντιμετώπιση των αναγκών προστασίας· – πρόσωπα που ανήκουν σε ειδική κατηγορία η οποία εμπίπτει στα κριτήρια επανεγκατάστασης της UNCHR. 4. Οι ακόλουθες ευάλωτες ομάδες προσφύγων περιλαμβάνονται σε κάθε περίπτωση στις κοινές προτεραιότητες επανεγκατάστασης της Ένωσης και είναι επιλέξιμες για το κατ' αποκοπή ποσό που αναφέρεται στην παράγραφο 2: – γυναίκες και παιδιά που διατρέχουν κίνδυνο, – μη συνοδευόμενοι ανήλικοι, – πρόσωπα με ιατρικές ανάγκες οι οποίες μπορούν να αντιμετωπιστούν μόνο μέσω της επανεγκατάστασης, – πρόσωπα που έχουν ανάγκη από επείγουσα επανεγκατάσταση ή επανεγκατάσταση για λόγους νομικής ή σωματικής προστασίας. 5. Όταν ένα κράτος μέλος δέχεται την επανεγκατάσταση ενός προσώπου, σύμφωνα με περισσότερες από μία από τις κατηγορίες που αναφέρονται στις παραγράφους 1 και 2 ανωτέρω, εισπράττει το κατ' αποκοπή ποσό για το εν λόγω πρόσωπο μόνο μία φορά. 6. Η Επιτροπή καθορίζει με εκτελεστικές πράξεις το χρονοδιάγραμμα και τους άλλους όρους εφαρμογής του μηχανισμού κατανομής πόρων για το πρόγραμμα επανεγκατάστασης της Ένωσης, σύμφωνα με τη διαδικασία που αναφέρεται στο άρθρο 27 παράγραφος 2. 7. Τα αναφερόμενα στην παράγραφο 1 συμπληρωματικά ποσά διατίθενται στα κράτη μέλη κάθε δύο έτη, για πρώτη φορά στις επιμέρους αποφάσεις χρηματοδότησης που εγκρίνουν το εθνικό τους πρόγραμμα σύμφωνα με τη διαδικασία που ορίζει το άρθρο 14 του κανονισμού (ΕΕ) αριθ.…/…..[οριζόντιος κανονισμός] και στη συνέχεια σε απόφαση χρηματοδότησης η οποία προσαρτάται στις αποφάσεις του εθνικού προγράμματός τους. Τα εν λόγω ποσά δεν μεταφέρονται σε άλλες δράσεις στο πλαίσιο του εθνικού προγράμματος. 8. Για την αποτελεσματική υλοποίηση των στόχων του προγράμματος επανεγκατάστασης της Ένωσης και εντός των ορίων των διαθέσιμων πόρων, εξουσιοδοτείται η Επιτροπή να εκδίδει κατ' εξουσιοδότηση πράξεις σύμφωνα με το άρθρο 26 για την προσαρμογή, εάν κριθεί απαραίτητο, των κατ' αποκοπήν ποσών που αναφέρονται στις παραγράφους 1 και 2. Άρθρο 18 Πόροι για μετεγκατάσταση 1. Τα κράτη μέλη εισπράττουν, εφόσον κριθεί απαραίτητο, εκτός από τη χρηματοδότησή τους που υπολογίζεται σύμφωνα με το άρθρο 15 παράγραφος 1 στοιχείο α), και συμπληρωματικό ποσό σύμφωνα με το άρθρο 15 παράγραφος 2 στοιχείο β) βάσει κατ' αποκοπήν ποσού 6.000 ευρώ για κάθε πρόσωπο που μετεγκαθίσταται από άλλο κράτος μέλος. 2. Η Επιτροπή ορίζει το χρονοδιάγραμμα και τους λοιπούς όρους εφαρμογής που συνδέονται με τον μηχανισμό κατανομής των πόρων για μετεγκατάσταση σύμφωνα με τη διαδικασία του άρθρου 26 παράγραφος 2. 3. Τα αναφερόμενα στην παράγραφο 1 συμπληρωματικά ποσά διατίθενται στα κράτη μέλη σε τακτά διαστήματα, για πρώτη φορά με τις επιμέρους αποφάσεις χρηματοδότησης για την έγκριση του εθνικού προγράμματός τους, σύμφωνα με τη διαδικασία που ορίζεται στο άρθρο 14 του κανονισμού (ΕΕ) αριθ.…/…..[οριζόντιος κανονισμός] και στη συνέχεια σε απόφαση χρηματοδότησης που προσαρτάται στην απόφαση έγκρισης του εθνικού τους προγράμματος. Τα ποσά αυτά δεν μεταφέρονται σε άλλες δράσεις στο πλαίσιο του εθνικού προγράμματος. 4. Για την αποτελεσματική επιδίωξη των στόχων της αλληλεγγύης και του επιμερισμού των ευθυνών μεταξύ των κρατών μελών και εντός των ορίων των διαθέσιμων πόρων, εξουσιοδοτείται η Επιτροπή να εκδίδει κατ' εξουσιοδότηση πράξεις σύμφωνα με το άρθρο 26 για την προσαρμογή, εάν κριθεί απαραίτητο, του κατ' αποκοπήν ποσού που αναφέρεται στην παράγραφο 1. Άρθρο 19 Πόροι στο πλαίσιο της ενδιάμεσης επανεξέτασης 1. Για τη διάθεση του ποσού που αναφέρεται στο άρθρο 15 παράγραφος 1 στοιχείο γ), η Επιτροπή εκτιμά, μέχρι την 31η Μαΐου 2017, αντίστοιχα, τις ανάγκες των κρατών μελών σε σχέση με τα συστήματα ασύλου και υποδοχής τους, την κατάστασή τους όσον αφορά τις μεταναστευτικές ροές το διάστημα από το 2014 έως το 2016 και τις αναμενόμενες εξελίξεις. Η Επιτροπή χρησιμοποιεί για τους σκοπούς αυτής της εκτίμησης, μεταξύ άλλων, τα στοιχεία σχετικά με την ανάλυση κινδύνου που συλλέγουν η Eurostat, το Ευρωπαϊκό Δίκτυο Μετανάστευσης, η EASO και ο Οργανισμός Frontex. Βάσει αυτής της ανάλυσης, η Επιτροπή καθορίζει το επίπεδο των ειδικών αναγκών αναφορικά με τα συστήματα ασύλου και υποδοχής και τις ασκούμενες στα κράτη μέλη μεταναστευτικές πιέσεις, σταθμίζοντας τους ακόλουθους συντελεστές: α) συστήματα ασύλου και υποδοχής: (i) συντελεστής 1 εάν δεν υπάρχουν ειδικές ανάγκες (ii) συντελεστής 1,5 για ειδικές ανάγκες μέσου επιπέδου (iii) συντελεστής 3 για ειδικές ανάγκες υψηλού επιπέδου. β) μεταναστευτική πίεση: (i) συντελεστής 1 εάν δεν ασκείται ειδική πίεση (ii) συντελεστής 1,5 για ειδική πίεση μέσου επιπέδου (iii) συντελεστής 3 για ειδική πίεση υψηλού επιπέδου. 2. Βάσει αυτού του σχήματος, η Επιτροπή ορίζει με εκτελεστικές πράξεις τα κράτη μέλη που εισπράττουν συμπληρωματικό ποσό και θεσπίζει πίνακα κατανομής των διαθέσιμων πόρων μεταξύ των εν λόγω κρατών μελών, σύμφωνα με τη διαδικασία του άρθρου 27 παράγραφος 3. Άρθρο 20 Εθνικά προγράμματα 1. Βάσει των προγραμμάτων, που εξετάζονται και εγκρίνονται σύμφωνα με το άρθρο 14 του κανονισμού (ΕΕ) αριθ.…/…..[οριζόντιος κανονισμός], τα κράτη μέλη επιδιώκουν ιδίως τους ακόλουθους στόχους: α) την ενίσχυση της δημιουργίας του ενιαίου ευρωπαϊκού συστήματος ασύλου διασφαλίζοντας την αποτελεσματική και ομοιόμορφη εφαρμογή του κεκτημένου της Ένωσης σε θέματα ασύλου· β) τη στήριξη της δημιουργίας και ανάπτυξης του προγράμματος επανεγκατάστασης της Ένωσης, προσφέροντας βιώσιμες λύσεις σε πρόσφυγες που έχουν καταφύγει σε τρίτες χώρες, ιδίως σύμφωνα με τις κοινές προτεραιότητες της Ένωσης σε θέματα επανεγκατάστασης· γ) τον καθορισμό και την ανάπτυξη στρατηγικών ένταξης σε τοπικό/περιφερειακό επίπεδο που καλύπτουν διάφορες πτυχές της αμφίδρομης δυναμικής διεργασίας, με την αντιμετώπιση ειδικών αναγκών των διαφόρων κατηγοριών μεταναστών και την ανάπτυξη αποτελεσματικών εταιρικών σχέσεων μεταξύ όλων των ενδιαφερόμενων φορέων· δ) την ανάπτυξη ενός προγράμματος υποβοηθούμενης εθελοντικής επιστροφής που περιλαμβάνει συνιστώσα επανένταξης. 2. Τα κράτη μέλη διασφαλίζουν ότι όλες οι δράσεις που στηρίζονται από το παρόν Ταμείο είναι συμβατές με το κεκτημένο της Ένωσης για το άσυλο και τη μετανάστευση, ακόμη και αν δεν δεσμεύονται ούτε υπόκεινται στην εφαρμογή των σχετικών μέτρων. Άρθρο 21 Δράσεις της Ένωσης 1. Με πρωτοβουλία της Επιτροπής, το Ταμείο μπορεί να χρησιμοποιείται για τη χρηματοδότηση διακρατικών δράσεων ή δράσεων ιδιαίτερου ενδιαφέροντος για την Ένωση που αφορούν τους αναφερόμενους στο άρθρο 3 γενικούς και ειδικούς στόχους. 2. Για να είναι επιλέξιμες για χρηματοδότηση, οι δράσεις της Ένωσης πρέπει, ιδίως, να στηρίζουν: α) τη διεύρυνση της συνεργασίας της Ένωσης κατά την εφαρμογή του δικαίου της Ένωσης και ορθών πρακτικών στον τομέα του ασύλου, που περιλαμβάνει την επανεγκατάσταση και μετεγκατάσταση, τη νόμιμη μετανάστευση, καθώς και την ένταξη υπηκόων τρίτων χωρών και τον επαναπατρισμό· β) τη σύσταση διακρατικών δικτύων συνεργασίας και πιλοτικών σχεδίων, περιλαμβανομένων των καινοτόμων σχεδίων, βάσει διακρατικών εταιρικών σχέσεων μεταξύ φορέων που είναι εγκατεστημένοι σε δύο ή περισσότερα κράτη μέλη και αποσκοπούν στην ενθάρρυνση της καινοτομίας και τη διευκόλυνση των ανταλλαγών εμπειριών και ορθής πρακτικής· γ) μελέτες σχετικά με τις πιθανές νέες μορφές συνεργασίας της Ένωσης στον τομέα του ασύλου, της μετανάστευσης, της ένταξης και της επιστροφής και το συναφές δίκαιο της ΕΕ, τη διάδοση και ανταλλαγή πληροφοριών για τις βέλτιστες πρακτικές και για όλες τις άλλες πτυχές των πολιτικών για το άσυλο, τη μετανάστευση, την ένταξη και την επιστροφή, συμπεριλαμβανομένης της εταιρικής επικοινωνίας για τις πολιτικές προτεραιότητες της Ένωσης· δ) την ανάπτυξη και εφαρμογή από τα κράτη μέλη κοινών στατιστικών εργαλείων, μεθόδων και δεικτών για τη μέτρηση των εξελίξεων της πολιτικής στους τομείς του ασύλου, της νόμιμης μετανάστευσης, της ένταξης και της επιστροφής· ε) την προετοιμασία, παρακολούθηση, διοικητική και τεχνική υποστήριξη, την ανάπτυξη ενός μηχανισμού αξιολόγησης αναγκαίου για την υλοποίηση των πολιτικών ασύλου και μετανάστευσης· στ) τη συνεργασία με τρίτες χώρες, ιδίως στο πλαίσιο της εφαρμογής των συμφωνιών επανεισδοχής, εταιρικών σχέσεων κινητικότητας και περιφερειακών προγραμμάτων προστασίας. 3. Οι δράσεις που αναφέρονται στο παρόν άρθρο υλοποιούνται σύμφωνα με το άρθρο 7 του κανονισμού (ΕΕ) αριθ.…/… [οριζόντιος κανονισμός]. Άρθρο 22 Επείγουσα βοήθεια 1. Το Ταμείο χορηγεί επείγουσα χρηματοδοτική συνδρομή για την αντιμετώπιση έκτακτων και ειδικών αναγκών σε περίπτωση κατάστασης έκτακτης ανάγκης. 2. Η επείγουσα βοήθεια χορηγείται σύμφωνα με το άρθρο 8 του κανονισμού (ΕΕ) αριθ.…/…..[οριζόντιος κανονισμός]. Άρθρο 23 Ευρωπαϊκό Δίκτυο Μετανάστευσης 1. Το Ταμείο στηρίζει το Ευρωπαϊκό Δίκτυο Μετανάστευσης και χορηγεί την αναγκαία χρηματοδοτική συνδρομή για τις δραστηριότητές του και τη μελλοντική ανάπτυξή του. 2. Στόχος του Ευρωπαϊκού Δικτύου Μετανάστευσης είναι: α) να χρησιμεύει ως συμβουλευτικό συμβούλιο της Ένωσης σε θέματα μετανάστευσης και ασύλου μέσω του συντονισμού και της συνεργασίας τόσο σε εθνικό επίπεδο όσο και στο επίπεδο της Ένωσης με τους αντιπροσώπους κρατών μελών, ακαδημαϊκών φορέων, της κοινωνίας των πολιτών, ομάδων προβληματισμού και άλλων φορέων της Ένωσης και διεθνών οργανισμών· β) να ικανοποιεί τις ανάγκες πληροφόρησης των οργάνων της Ένωσης και των κρατών μελών σε θέματα μετανάστευσης και ασύλου, παρέχοντας επίκαιρα, αντικειμενικά, αξιόπιστα και συγκρίσιμα στοιχεία για τη μετανάστευση και το άσυλο, με στόχο να στηρίξει τη διαμόρφωση πολιτικής στην Ευρωπαϊκή Ένωση σε αυτούς τους τομείς· γ) να ενημερώνει το ευρύ κοινό με τα στοιχεία που αναφέρονται στο στοιχείο β). 3. Για να επιτύχει τον στόχο του, το Ευρωπαϊκό Δίκτυο Μετανάστευσης: α) συλλέγει και ανταλλάσσει επίκαιρα, αντικειμενικά, αξιόπιστα και συγκρίσιμα δεδομένα και πληροφορίες από ένα ευρύ φάσμα πηγών, που περιλαμβάνουν συνεδριάσεις, ηλεκτρονικά μέσα, κοινές μελέτες και ad-hoc έρευνες· β) αναλύει τα δεδομένα και τις πληροφορίες που αναφέρονται στο στοιχείο α), βελτιώνοντας τη συγκρισιμότητά τους, και τα παρέχει σε μορφότυπο στο οποίο έχουν άμεση πρόσβαση ιδίως οι αρμόδιοι χάραξης πολιτικής· γ) συντάσσει και δημοσιεύει περιοδικές εκθέσεις για την κατάσταση της μετανάστευσης και του ασύλου στην Ένωση και τα κράτη μέλη· δ) μέσω της παροχής των πληροφοριών τις οποίες παράγει, χρησιμεύει ως σημείο αναφοράς του κοινού για αντικειμενική και αμερόληπτη πληροφόρηση για τη μετανάστευση και το άσυλο. 4. Το Ευρωπαϊκό Δίκτυο Μετανάστευσης , η EASO και ο Οργανισμός Frontex εξασφαλίζουν τη συνοχή και τον συντονισμό των δραστηριοτήτων τους. 5. Το Ευρωπαϊκό Δίκτυο Μετανάστευσης αποτελείται από: α) την Επιτροπή, η οποία συντονίζει το έργο του Ευρωπαϊκού Δικτύου Μετανάστευσης, ιδίως από την άποψη ότι αποτυπώνει σωστά τις πολιτικές προτεραιότητες της Ένωσης στον τομέα της μετανάστευσης και του ασύλου· β) ένα διοικητικό συμβούλιο που παρέχει πολιτική καθοδήγηση και εγκρίνει τις δραστηριότητες του Ευρωπαϊκού Δικτύου Μετανάστευσης, αποτελούμενο από αντιπροσώπους της Επιτροπής, εμπειρογνώμονες από τα κράτη μέλη, το Ευρωπαϊκό Κοινοβούλιο και άλλους αρμόδιους φορείς· γ) τα Εθνικά Σημεία Επαφής που ορίζονται από τα κράτη μέλη, καθένα από τα οποία αποτελείται από τουλάχιστον τρεις εμπειρογνώμονες οι οποίοι διαθέτουν συλλογικά εμπειρογνωμοσύνη στον τομέα του ασύλου και της μετανάστευσης, και τα οποία καλύπτουν τα ζητήματα της διαμόρφωσης πολιτικής, του δικαίου, της έρευνας και των στατιστικών και συντονίζουν και παρέχουν τις εθνικές συνεισφορές στις δραστηριότητες που αναφέρονται στο άρθρο 19 παράγραφος 1, για να υπάρξουν εισηγήσεις από όλους τους ενδιαφερόμενους φορείς· δ) άλλες συναφείς οντότητες σε εθνικό επίπεδο και στο επίπεδο της Ένωσης στον τομέα της μετανάστευσης και του ασύλου. 6. Η Επιτροπή θεσπίζει με εκτελεστικές πράξεις τους λεπτομερείς κανόνες για τη λειτουργία του Ευρωπαϊκού Δικτύου Μετανάστευσης, σύμφωνα με τη διαδικασία του άρθρου 27 παράγραφος 2. 7. Το ποσό που διατίθεται για το Ευρωπαϊκό Δίκτυο Μετανάστευσης από τις ετήσιες πιστώσεις του Ταμείου και το πρόγραμμα εργασίας που καθορίζει τις προτεραιότητες για τις δραστηριότητές τους εγκρίνεται σύμφωνα με τη διαδικασία του άρθρου 27 παράγραφος 3 και, εάν είναι εφικτό, σε συνδυασμό με το πρόγραμμα εργασίας για τις δράσεις της Ένωσης και την επείγουσα βοήθεια. 8. Η χρηματοδοτική συνδρομή που χορηγείται για τις δραστηριότητες του Ευρωπαϊκού Ταμείου Μετανάστευσης έχει τη μορφή επιχορηγήσεων προς τα εθνικά σημεία επαφής και δημοσίων συμβάσεων, κατά περίπτωση, σύμφωνα με τον δημοσιονομικό κανονισμό. Άρθρο 24 Τεχνική βοήθεια 1. Με πρωτοβουλία της ή/και για λογαριασμό της Επιτροπής, ποσό μέχρι 2,5 εκατ. ευρώ του Ταμείου χρησιμοποιείται ετησίως για τεχνική βοήθεια, σύμφωνα με το άρθρο 10 του κανονισμού (ΕΕ) αριθ.…/… [οριζόντιος κανονισμός]. 2. Με πρωτοβουλία κράτους μέλους, το Ταμείο χορηγεί ποσοστό μέχρι 5% του συνολικού ποσού που διατίθεται στο κράτος μέλος για τεχνική βοήθεια βάσει του εθνικού προγράμματος, σύμφωνα με το άρθρο 20 του κανονισμού (ΕΕ) αριθ.…/… [οριζόντιος κανονισμός]. ΚΕΦΑΛΑΙΟ VI ΤΕΛΙΚΕΣ ΔΙΑΤΑΞΕΙΣ Άρθρο 25 Ειδικές διατάξεις σχετικά με τα κατ' αποκοπή ποσά για επανεγκατάσταση και μετεγκατάσταση Κατά παρέκκλιση των κανόνων επιλεξιμότητας των δαπανών που ορίζονται στο άρθρο 18 του κανονισμού (ΕΕ) αριθ.…/… [οριζόντιος κανονισμός], ιδίως όσον αφορά τα κατ' αποκοπή ποσά και τους κατ' αποκοπή συντελεστές, τα κατ' αποκοπή ποσά που διατίθενται στα κράτη μέλη για επανεγκατάσταση ή/και μετεγκατάσταση κατ' εφαρμογή του παρόντος κανονισμού: – εξαιρούνται από την υποχρέωση να βασίζονται σε στατιστικά ή ιστορικά δεδομένα· και – χορηγούνται υπό την προϋπόθεση ότι το πρόσωπο για το ποίο διατίθεται το κατ’ αποκοπή ποσό έχει πράγματι επανεγκατασταθεί ή/και μετεγκατασταθεί σύμφωνα με τον παρόντα κανονισμό. Άρθρο 26 Άσκηση της εξουσιοδότησης 1. Η αρμοδιότητα έκδοσης κατ' εξουσιοδότηση πράξεων ανατίθεται στην Επιτροπή με την επιφύλαξη των όρων του παρόντος άρθρου. 2. Η αναφερόμενη στον παρόντα κανονισμό μεταβίβαση αρμοδιοτήτων στην Επιτροπή πραγματοποιείται για περίοδο 7 ετών από την ημερομηνία έναρξης της ισχύος του παρόντος κανονισμού. Η ανάθεση αρμοδιοτήτων παρατείνεται σιωπηρά για περιόδους ίσης διάρκειας, εκτός εάν το Ευρωπαϊκό Κοινοβούλιο ή το Συμβούλιο διατυπώσουν αντίρρηση για την εν λόγω παράταση, το αργότερο μέχρι τρεις μήνες πριν από τη λήξη της κάθε περιόδου. 3. Η αναφερόμενη στον παρόντα κανονισμό μεταβίβαση αρμοδιοτήτων μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή από το Συμβούλιο. Απόφαση ανάκλησης περατώνει τη μεταβίβαση εξουσιών που προσδιορίζονται στην εν λόγω απόφαση. Τίθεται σε ισχύ την επόμενη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία την οποία ορίζει. Δεν επηρεάζει την εγκυρότητα των κατ' εξουσιοδότηση πράξεων που έχουν ήδη τεθεί σε ισχύ. 4. Μόλις εκδώσει κατ' εξουσιοδότηση πράξη, η Επιτροπή την κοινοποιεί συγχρόνως στο Ευρωπαϊκό Κοινοβούλιο και το Συμβούλιο. 5. Κατ' εξουσιοδότηση πράξη που εκδίδεται σύμφωνα με τον παρόντα κανονισμό τίθεται σε ισχύ μόνο εφόσον δεν διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός προθεσμίας δύο μηνών από την ημερομηνία κοινοποίησης της εν λόγω πράξης στο Ευρωπαϊκό Κοινοβούλιο και το Συμβούλιο ή εάν, πριν τη λήξη αυτής της περιόδου, τόσο το Ευρωπαϊκό Κοινοβούλιο όσο και το Συμβούλιο ενημερώσουν την Επιτροπή ότι δεν θα εγείρουν αντιρρήσεις. Με πρωτοβουλία του Ευρωπαϊκού Κοινοβουλίου ή του Συμβουλίου, η προθεσμία αυτή μπορεί να παραταθεί κατά δύο μήνες. Άρθρο 27 Διαδικασία επιτροπής 1. Η Επιτροπή συνεπικουρείται από την κοινή επιτροπή «Ασύλου, μετανάστευσης και ασφάλειας» που συγκροτείται με το άρθρο 55 παράγραφος 1 του κανονισμού (ΕΕ) αριθ.…/…..[οριζόντιος κανονισμός]. 2. Όταν γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. 3. Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Άρθρο 28 Επανεξέταση Βάσει πρότασης της Επιτροπής, το Ευρωπαϊκό Κοινοβούλιο και το Συμβούλιο επανεξετάζουν τον παρόντα κανονισμό το αργότερο έως τις 30 Ιουνίου 2020. Άρθρο 29 Εφαρμογή του κανονισμού (ΕΕ) αριθ.…/…[οριζόντιος κανονισμός] Οι διατάξεις του [κανονισμός (ΕΕ) αριθ. .../…] εφαρμόζονται στο παρόν Ταμείο. Άρθρο 30 Κατάργηση Καταργούνται οι ακόλουθες αποφάσεις με ισχύ από την 1η Ιανουαρίου 2014: α) Απόφαση αριθ. 573/2007/ΕΚ· β) Απόφαση αριθ. 575/2007/ΕΚ· γ) Απόφαση 2007/435/ΕΚ· δ) Απόφαση 2008/381/ΕΚ. Άρθρο 31 Μεταβατικές διατάξεις 1. Ο παρών κανονισμός δεν επηρεάζει τη συνέχιση ή την τροποποίηση, περιλαμβανομένης της ολικής ή μερικής ακύρωσης, των σχετικών σχεδίων ή ετήσιων προγραμμάτων, μέχρι το κλείσιμό τους, ή της βοήθειας που έχει εγκριθεί από την Επιτροπή βάσει των αποφάσεων αριθ. 573/2007/ΕΚ, 575/2007/ΕΚ και 2007/435/ΕΚ ή κάθε άλλης νομοθεσίας που εφαρμόζεται στην εν λόγω ενίσχυση στις 31 Δεκεμβρίου 2013. Ο παρών κανονισμός δεν επηρεάζει τη συνέχιση ή την τροποποίηση, συμπεριλαμβανομένης της ολικής ή μερικής ακύρωσης, της χρηματοδοτικής στήριξης που έχει εγκριθεί από την Επιτροπή βάσει της απόφασης 2008/381/ΕΚ ή κάθε άλλης νομοθεσίας που εφαρμόζεται στην εν λόγω ενίσχυση στις 31 Δεκεμβρίου 2013. 2. Κατά την έκδοση αποφάσεων συγχρηματοδότησης βάσει του παρόντος κανονισμού, η Επιτροπή λαμβάνει υπόψη τα μέτρα που έχουν εγκριθεί βάσει των αποφάσεων αριθ. 573/2007/ΕΚ, 575/2007/ΕΚ, 2007/435/ΕΚ και 2008/381/ΕΚ πριν [ημερομηνία δημοσίευσης στην Επίσημη Εφημερίδα] τα οποία έχουν δημοσιονομικές επιπτώσεις κατά την διάρκεια της καλυπτόμενης από την εν λόγω συγχρηματοδότηση περιόδου. 3. Τα αναληφθέντα ποσά για συγχρηματοδότηση που εγκρίνεται από την Επιτροπή, από την 1η Ιανουαρίου 2011 έως τις 31 Δεκεμβρίου 2013, για τα οποία δεν έχουν αποσταλεί στην Επιτροπή τα έγγραφα που απαιτούνται για το κλείσιμο των δράσεων εντός της προθεσμίας υποβολής της τελικής έκθεσης, αποδεσμεύονται αυτόματα από την Επιτροπή μέχρι τις 31 Δεκεμβρίου 2017, με αποτέλεσμα την επιστροφή των αχρεωστήτως καταβληθέντων ποσών. 4. Τα ποσά που σχετίζονται με δράσεις που ανεστάλησαν λόγω δικαστικών διαδικασιών ή διοικητικών προσφυγών με ανασταλτικό αποτέλεσμα, εξαιρούνται από τον υπολογισμό του ποσού που πρέπει να αποδεσμευθεί αυτόματα. Άρθρο 32 Έναρξη ισχύος και εφαρμογή Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και εφαρμόζεται άμεσα στα κράτη μέλη, σύμφωνα με τις συνθήκες. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος ΠΑΡΑΡΤΗΜΑ I Ενδεικτική πολυετής κατανομή ανά κράτος μέλος για την περίοδο 2014-2020 ΠΑΡΑΡΤΗΜΑ II Κατάλογος ειδικών δράσεων σύμφωνα με το άρθρο 16 (1) Δημιουργία και ανάπτυξη στην Ένωση κέντρων διαμετακόμισης και επεξεργασίας δεδομένων για πρόσφυγες, ιδίως για τη στήριξη των επιχειρήσεων επανεγκατάστασης, σε συνεργασία με την UNHCR (2) Νέες προσεγγίσεις, σε συνεργασία με την UNHCR, όσον αφορά την πρόσβαση σε διαδικασίες ασύλου με επίκεντρο τις κύριες χώρες διαμετακόμισης, όπως προγράμματα προστασίας για ειδικές ομάδες ή ορισμένες διαδικασίες εξέτασης των αιτήσεων ασύλου. (3) Κοινές πρωτοβουλίες μεταξύ κρατών μελών στον τομέα της ένταξης, όπως εργασίες συγκριτικής ανάλυσης, επανεξέτασης από ομότιμους φορείς ή ελέγχου ευρωπαϊκών προγραμμάτων, παραδείγματος χάρη για την απόκτηση γλωσσικών δεξιοτήτων ή την οργάνωση εισαγωγικών προγραμμάτων (4) Κοινές πρωτοβουλίες που αποσκοπούν στον εντοπισμό και την εφαρμογή νέων προσεγγίσεων όσον αφορά τις διαδικασίες κατά την πρώτη συνάντηση και τα πρότυπα προστασίας των μη συνοδευόμενων ανηλίκων (5) Κοινές επιχειρήσεις επιστροφής, συμπεριλαμβανομένων των κοινών δράσεων για την εφαρμογή των συμφωνιών της Ένωσης για επανεισδοχή (6) Κοινά σχέδια επανένταξης στις χώρες καταγωγής με σκοπό τον βιώσιμο επαναπατρισμό, καθώς και κοινές δράσεις για την ενίσχυση των ικανοτήτων τρίτων χωρών να εφαρμόζουν τις συμφωνίες επανεισδοχής με την ΕΕ (7) Κοινές πρωτοβουλίες που αποσκοπούν στην αποκατάσταση της οικογενειακής ενότητας και επανένταξη μη συνοδευόμενων ανηλίκων στις χώρες καταγωγής τους (8) Δημιουργία κοινών κέντρων μεταναστών σε τρίτες χώρες καθώς και κοινά σχέδια προώθησης της συνεργασίας ανάμεσα σε γραφεία ευρέσεως εργασίας και υπηρεσίες απασχόλησης από κράτη μέλη και τρίτες χώρες ΠΑΡΑΡΤΗΜΑ III Κατάλογος κοινών προτεραιοτήτων της Ένωσης σε θέματα επανεγκατάστασης για το 2014-2015 (1) Το Περιφερειακό Πρόγραμμα Προστασίας στην Ανατολική Ευρώπη (Λευκορωσία, Μολδαβία, Ουκρανία) (2) Το Περιφερειακό Πρόγραμμα Προστασίας στο Κέρας της Αφρικής (Τζιμπουτί, Κένυα, Υεμένη) (3) Το Περιφερειακό Πρόγραμμα Προστασίας στη Βόρεια Αφρική (Αίγυπτος, Λιβύη Τυνησία) (4) Πρόσφυγες στην περιοχή της Ανατολικής Αφρικής / των Μεγάλων Λιμνών (5) Ιρακινοί πρόσφυγες στη Συρία, τον Λίβανο, την Ιορδανία (6) Ιρακινοί πρόσφυγες στην Τουρκία ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας 1.2. Σχετικός(-οί) τομέας(-είς) πολιτικής που αφορά(-ούν) τη δομή ΔΒΔ/ΠΒΔ 1.3. Χαρακτήρας της πρότασης/πρωτοβουλίας 1.4. Στόχος(-οι) 1.5. Αιτιολόγηση της πρότασης/πρωτοβουλίας 1.6. Διάρκεια και δημοσιονομικός αντίκτυπος της δράσης 1.7. Προβλεπόμενη(-ες) τρόπος(-οι) διαχείρισης 2. MEΤΡΑ ΔΙΑΧΕΙΡΙΣΗΣ 2.1. Κανόνες παρακολούθησης και αναφοράς 2.2. Σύστημα διαχείρισης και ελέγχου 2.3. Μέτρα για την πρόληψη περιπτώσεων απάτης και παρατυπίας 3. ΕΚΤΙΜΩΜΕΝΟΣ ΔΗΜΟΣΙΟΝΟΜΙΚΟΣ ΑΝΤΙΚΤΥΠΟΣ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 3.1. Τομέας(-είς) του πολυετούς δημοσιονομικού πλαισίου και γραμμή(-ές) δαπανών του προϋπολογισμού που επηρεάζονται 3.2. Εκτιμώμενος αντίκτυπος στις δαπάνες 3.2.1. Συνοπτική παρουσίαση του εκτιμώμενου αντικτύπου στις δαπάνες 3.2.2. Εκτιμώμενος αντίκτυπος στις επιχειρησιακές πιστώσεις 3.2.3. Εκτιμώμενος αντίκτυπος στις πιστώσεις διοικητικού χαρακτήρα 3.2.4. Συμβατότητα με το ισχύον πολυετές δημοσιονομικό πλαίσιο 3.2.5. Συμμετοχή τρίτων στη χρηματοδότηση 3.3. Εκτιμώμενος δημοσιονομικός αντίκτυπος στα έσοδα ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ 1. ΠΛΑΙΣΙΟ ΤΗΣ ΠΡΟΤΑΣΗΣ/ΠΡΩΤΟΒΟΥΛΙΑΣ 1.1. Ονομασία της πρότασης/πρωτοβουλίας Ανακοίνωση «Οικοδομώντας μια ανοικτή και ασφαλή Ευρώπη: ο προϋπολογισμός των εσωτερικών υποθέσεων για την περίοδο 2014-2020». Πρόταση κανονισμού περί καθορισμού γενικών διατάξεων για το Ταμείο Ασύλου και Μετανάστευσης και το χρηματοδοτικό μέσο για τη στήριξη της αστυνομικής συνεργασίας, της πρόληψης και καταπολέμησης του εγκλήματος και της διαχείρισης κρίσεων. Πρόταση κανονισμού περί δημιουργίας του Ταμείου Ασύλου και Μετανάστευσης. 1.2. Σχετικός(οί) τομέας(είς) πολιτικής στη δομή ΔΒΔ/ΠΒΔ[26] Προς το παρόν Τομέας 3, Τίτλος 18 – Εσωτερικές Υποθέσεις Μελλοντικές πολυετείς δημοσιονομικές προοπτικές: Τομέας 3 (Ασφάλεια και ιθαγένεια) – «Ταμείο Ασύλου και Μετανάστευσης». Χαρακτήρας της πρότασης/πρωτοβουλίας þ Η πρόταση/πρωτοβουλία αφορά νέα δράση (χρηματοδότηση των εσωτερικών υποθέσεων για την περίοδο 2014-2020) ¨ Η πρόταση/πρωτοβουλία αφορά νέα δράση μετά από πιλοτικό έργο/προπαρασκευαστική δράση[27] ¨ Η πρόταση/πρωτοβουλία αφορά την επέκταση υφιστάμενης δράσης ¨ Η πρόταση/πρωτοβουλία αφορά δράση προσανατολισμένη προς νέα δράση 1.3. Στόχοι 1.3.1. Ο(οι) πολυετής(-είς) στρατηγικός(-οί) στόχος(-οι) της Επιτροπής που αφορά η πρόταση/πρωτοβουλία Ο απώτερος στόχος των πολιτικών στον τομέα των εσωτερικών υποθέσεων είναι η δημιουργία ενός χώρου χωρίς εσωτερικά σύνορα, στον οποίο οι πολίτες της ΕΕ και οι υπήκοοι τρίτων χωρών μπορούν να εισέρχονται, να κυκλοφορούν, να ζουν και να εργάζονται, κομίζοντας νέες ιδέες, κεφάλαια, γνώσεις και καινοτομία, ή καλύπτοντας κενά στις εθνικές αγορές εργασίας, με την πεποίθηση ότι τα δικαιώματά τους είναι απολύτως σεβαστά και η ασφάλειά τους διασφαλισμένη. Η συνεργασία με χώρες εκτός της ΕΕ και διεθνείς οργανισμούς είναι καθοριστική για την επίτευξη αυτού του στόχου. Η αυξανόμενη σημασία των πολιτικών για τις εσωτερικές υποθέσεις έχει επιβεβαιωθεί από το Πρόγραμμα της Στοκχόλμης και το σχέδιο δράσης του, η εφαρμογή του οποίου αποτελεί στρατηγική προτεραιότητα για την Ένωση και καλύπτει τομείς όπως η μετανάστευση (νόμιμη μετανάστευση και ένταξη· άσυλο· παράνομη μετανάστευση και επαναπατρισμός), η ασφάλεια (πρόληψη και καταπολέμηση της τρομοκρατίας και του οργανωμένου εγκλήματος· αστυνομική συνεργασία) και η διαχείριση των εξωτερικών συνόρων (περιλαμβανομένης της πολιτικής για τις θεωρήσεις εισόδου), καθώς και η εξωτερική διάσταση αυτών των πολιτικών. Η Συνθήκη της Λισαβόνας επιτρέπει επίσης στην Ένωση να επιδεικνύει μεγαλύτερη φιλοδοξία στην αντιμετώπιση των καθημερινών ανησυχιών των πολιτών στο χώρο ελευθερίας, ασφάλειας και δικαιοσύνης. Οι προτεραιότητες της πολιτικής εσωτερικών υποθέσεων, ιδίως η ένταξη υπηκόων τρίτων χωρών, πρέπει επίσης να εξετάζεται στο πλαίσιο των επτά εμβληματικών πρωτοβουλιών που παρουσιάζονται στην στρατηγική «Ευρώπη 2020», σκοπός της οποίας είναι να βοηθήσει την ΕΕ να ξεπεράσει τη σημερινή χρηματοπιστωτική και οικονομική κρίση και να επιτύχει την έξυπνη, βιώσιμη και χωρίς αποκλεισμούς ανάπτυξη. Το Ταμείο Ασύλου και Μετανάστευσης θα χορηγεί την αναγκαία χρηματοδοτική συνδρομή για να μεταφραστούν οι στόχοι της Ένωσης στον τομέα των εσωτερικών υποθέσεων σε απτά αποτελέσματα. 1.3.2. Ειδικός(-οί) στόχος(-οι) και δραστηριότητα(-ες) ΔΒΔ/ΠΒΔ ΤΑΜΕΙΟ ΑΣΥΛΟΥ ΚΑΙ ΜΕΤΑΝΑΣΤΕΥΣΗΣ α) ενίσχυση και ανάπτυξη του ενιαίου ευρωπαϊκού συστήματος ασύλου, συμπεριλαμβανομένης της εξωτερικής διάστασής του· β) στήριξη της νόμιμης μετανάστευσης στην Ένωση, σύμφωνα με τις οικονομικές και κοινωνικές ανάγκες των κρατών μελών και προώθηση της αποτελεσματικής ένταξης υπηκόων τρίτων χωρών, συμπεριλαμβανομένων των αιτούντων άσυλο και των δικαιούχων διεθνούς προστασίας· γ) ανάπτυξη δίκαιων και αποτελεσματικών στρατηγικών επιστροφής των κρατών μελών, με έμφαση στη διατηρησιμότητα του επαναπατρισμού και την πραγματική επανεισδοχή στις χώρες καταγωγής· δ) ανάπτυξη της αλληλεγγύης και καταμερισμός ευθυνών μεταξύ των κρατών μελών, ιδίως έναντι αυτών που πλήττονται περισσότερο από τις εισροές μεταναστών και αιτούντων άσυλο. Τρέχουσες δραστηριότητες ΠΒΔ: 18.03 (Ευρωπαϊκό Ταμείο Προσφύγων, επείγοντα μέτρα και Ευρωπαϊκό Ταμείο για την Ένταξη Υπηκόων Τρίτων Χωρών) και 18.02 (όσον αφορά το Ευρωπαϊκό Ταμείο Επιστροφής). 1.3.3. Αναμενόμενο(-α) αποτέλεσμα(-τα) και αντίκτυπος Να προσδιοριστούν τα αποτελέσματα που αναμένεται να έχει η πρόταση/πρωτοβουλία όσον αφορά τους στοχοθετημένους(-ες) δικαιούχους/ομάδες. Οι επιπτώσεις της πρότασης στους δικαιούχους/ομάδες στόχου περιγράφονται αναλυτικότερα στο τμήμα 4.1.2 της εκτίμησης επιπτώσεων. Γενικά, η απλούστευση που έχει εισαχθεί σε όλα τα επίπεδα της διαδικασίας χρηματοδότησης και σε κάθε τρόπο διαχείρισης θα έχει σαφώς ευνοϊκή επίπτωση στις διεργασίες για τη διαχείριση της χρηματοδοτικής στήριξης. Οι βασικοί δικαιούχοι της χρηματοδοτικής στήριξης για το άσυλο και τη μετανάστευση είναι οι αρμόδιες υπηρεσίες των κρατών μελών για την εφαρμογή του σχετικού κεκτημένου ή των πολιτικών καθώς και οι διεθνείς οργανισμοί ή οι ΜΚΟ που δραστηριοποιούνται στον τομέα του ασύλου και της μετανάστευσης (διαδικασίες αποδοχής, μέτρα ένταξης και επιχειρήσεις επιστροφής). Οι ομάδες στόχου που επωφελούνται από τις αλλαγές είναι οι αιτούντες άσυλο, οι δικαιούχοι διεθνούς προστασίας, πρόσφυγες που έχουν επανεγκατασταθεί και άλλοι υπήκοοι τρ